title: Rantamerisiili

text: Nimensä mukaisesti rantamerisiili elää rantavyöhykkeellä, mutta yksittäisiä eläimiä on löydetty aina 100 metrin syvyydestä asti.


title: Rantamerisiili

text: Rantamerisiili voi risteytyä ruokamerisiilin ("Echinus esculentus") kanssa.


title: Marianna Nagy

text: Marianna Nagy on ainakin seuraavien henkilöiden nimi:


title: HMS Bicester

text: HMS Bicester on ollut kolmen Britannian Kuninkaallisen laivaston aluksen nimenä.


title: Marianna Nagy (taitoluistelija)

text: Marianna Nagy (13. tammikuuta 1929 Szombathely – 2. toukokuuta 2011) oli unkarilainen taitoluistelija ja olympiamitalisti. Hän kilpaili pariluistelussa veljensä Lászlón kanssa ja voitti yhteensä 12 arvokisamitalia, joista kaksi oli olympialaisista, kolme MM-kisoista ja seitsemän EM-kilpailuista.


title: Sergei Šupletsov

text: Sergei Borisovitš Šupletsov (; 25. huhtikuuta 1970 Tšusovoi – 14. heinäkuuta 1995 La Clusaz, Ranska) oli venäläinen freestylehiihtäjä ja olympiamitalisti. Hän voitti hopeaa kumparelaskusta Lillehammerin olympialaisissa 1994, jonka lisäksi hän sai MM-kilpailuista kolme mitalia, joista kaksi oli kultaisia ja yksi pronssinen.


title: Sergei Šupletsov

text: Šupletsov menehtyi moottoripyöräonnettomuudessa La Clusazissa vuonna 1995.


title: HMS Calpe

text: HMS Calpe on ollut kahden Britannian Kuninkaallisen laivaston aluksen ja yhden tukikohdan nimenä.


title: Luhtapriinia

text: Luhtapriinia ("Laticilla burnesii") on aasialainen varpuslintu, joka elää Pakistanissa Induksen laaksossa ja Punjabissa, sekä myös läheisillä alueilla Intian puolella. Erillinen populaatio elää Intian koillisnurkassa Brahmaputran laaksossa Assamissa ja Biharissa sekä läheisellä alueella Bangladeshin pohjoisosassa. Lajin luokittelussa on eri näkökantoja. Edward Blyth kuvaili lajin holotyypin Sindistä Pakistanista 1844.


title: Erich Herker

text: Erich Herker (25. syyskuuta 1906 Belleben – 2. syyskuuta 1990 Berliini) oli saksalainen jääkiekkoilija ja olympiamitalisti. Hän edusti seuratasolla Berliner SC:tä ja pelasi hyökkääjänä. Herker oli mukana maansa pronssia voittaneessa joukkueessa Lake Placidin olympialaisissa 1932. Hän pelasi turnauksessa kaksi ottelua ja teki yhden maalin.


title: Viirupriinia

text: Viirupriinia ("Prinia crinigera") on aasialainen varpuslintu. Sen elinympäristö ulottuu Afganistanin itäosista Pakistanin ja Intian pohjoisosien kautta Himalajan rinteille ja Nepaliin, sekä Myanmarin pohjois- ja länsiosiin, Kiinaan ja Taiwaniin. Lajista tunnetaan kuusi alalajia. Brian Houghton Hodgson kuvaili lajin holotyypin Nepalista 1836.


title: Rolvsøya

text: Rolvsøya (pohjoissaameksi: "Gádde-Iččát") on saari Moseijan kunnassa Finnmarkin läänissä Pohjois-Norjassa. Saaren pinta-ala on 88,78 neliökilometriä ja asukasluku 65. Se on kunnan suurin saari


title: Rolvsøya

text: Toisen maailmansodan tuoksinassa brittiläisen sukellusveneen ampuma torpedo osui hurtigrutenlaiva "DS Richard Withiin" ja se haaksirikkoutui Rolvsøyan luona 13. syyskuuta 1941. Haaksirikossa kuoli 103 henkeä.


title: Suokumaanjärvi

text: Suokumaanjärvi on järvi Lappeenrannassa Suokumaan kylän lähettyvillä Suomen ja Venäjän rajalla. Ennen 1930–1940-lukujen sotia Jääskeen kuuluneessa Kuurmanpohjassa järvestä käytettiin myös nimeä Hiirenjärvi.


title: Suokumaanjärvi

text: Järven pinta-ala on noin 280 hehtaaria, ja pieni osa sen itäpäästä sijaitsee Venäjän puolella. Järven keskisyvyys on viisi metriä ja suurin syvyys 10 metriä. Se muodostuu yhdestä selästä. Venäjän rajan tuntumassa ovat järven ainoat saaret, Himmaansaari ja Kaikkaanluodot. Järvi on pääasiassa luhta- ja ruovikkorantainen. Sen ympärillä on rakennuksia, jotka ovat pääasiassa keskittyneet länsi- ja pohjoisrannalle. Länsirannalla Haapaniemessä on uimaranta.


title: Suokumaanjärvi

text: Järvi on kolmehaaraisen, Salpausselän rinteiltä alkunsa saavan Suokumaanjoen vesistön suurin. Suokumaanjoki laskee järveen, ja Venäjän puolella järvi yhtyy Hiirenjoen ja Kuurmanjoen kautta Vuokseen. Vesistöä kuormittaa maatalouden hajakuormitus sekä läheiset Konnunsuon vankila ja Höytiönsuon turvetuotantoalue. Järven fosfori- ja typpipitoisuus on korkea, ja se on voimakkaasti rehevöitynyt ja happiongelmallinen. Vesi on väriltään tummaa humusta.


title: Suokumaanjärvi

text: Järvi on osa valtakunnallisesti arvokasta Konnunsuon – Joutsenon kirkonkylän maisema-aluetta. Sen pesimälinnustoon kuuluvat muun muassa ruisrääkkä, tuulihaukka, nuolihaukka, ampuhaukka ja harmaapäätikka. Järven lounaispää on valtakunnallisen lintuvesien suojeluohjelman kohde. Järvellä harjoitetaan vapaa-ajan kalastusta, ja se kuuluu Etelä-Karjalan kalatalouskeskuksen Kaakonkulman kalastusalueeseen. Järven luontaiseen kalalajistoon kuuluvat ahven, särki, hauki, made ja kiiski, joiden lisäksi järveen on istutettu kuhaa, lahnaa, siikaa ja karppia. Erityisesti järvi on tunnettu kuhastaan.


title: Suokumaanjärvi

text: 12. divisioona, johon kuului muun muassa Jalkaväkirykmentti 26 eli niin sanottu Ässärykmentti, kävi taisteluja Suokumaanjärven ja Kuurmanpohjan alueella jatkosodassa kesällä 1941.


title: Covington (Louisiana)

text: Covington on kaupunki St. Tammanyn piirikunnassa, Louisianassa, Yhdysvalloissa Bogue Falaya- ja Tchefunctejoen haarassa. Vuonna 2000 Covingtonissa oli asukkaita 8 483.


title: Covington (Louisiana)

text: Covington on osa New Orleans-Metairie-Kennerin metropolialuetta.


title: Covington (Louisiana)

text: Vuonna 1813 John Warton Collins perusti Covingtonin paikalle kaupungin ja nimesi sen itsensä mukaan Whartoniksi. Hänet on haudattu kaupungin hautausmaalle täsmälleen kaupungintalon alle. Kaupunki nimettiin myöhemmin uudelleen Leonard Covingtonin, vuoden 1812 sodan sankarin, mukaan.


title: Covington (Louisiana)

text: Tavarakauppaa Covingtonissa tehtiin Tchefunctejoen kautta Pontchartrainjärveen yhdistyvän Bogue Falayan kautta. Kaupunkiin saatiin rautatiet vuonna 1888.


title: Covington (Louisiana)

text: 1900-luvun lopussa moni New Orleansissa työskentelevä ihminen muutti Covingtoniin, ja niinpä kaupungin väkiluku alkoi kasvaa.


title: Covington (Louisiana)

text: Vaikka hurrikaani Katrina iskikin maahan Louisianan Slidellissä, Covington välttyi myrskyn aiheuttamilta aalloilta, mutta kärsi silti huomattavia vahinkoja. Myrskyn jälkeen Covingtonin väkiluku kasvoi huomattavasti New Orleansin asukkaiden muutettua pois hurrikaanin tuhoamilta alueilta.


title: Covington (Louisiana)

text: Covington on 7,9 metrin korkeudessa merenpinnasta.


title: Covington (Louisiana)

text: United States Census Bureaun mukaan kaupungilla on pinta-alaa yhteensä 17,9 km², josta 17,6 km² on maata ja 0,3 km² (1,45 %) on vettä.


title: Covington (Louisiana)

text: Vuonna 2000 Covingtonissa oli 8 483 asukasta, 3 258 kotitaloutta ja 2 212 perhettä. Väestötiheys oli 481,7/km². Kaupungin asukkaista 77,45 % oli valkoihoisia, 20,12 % afroamerikkalaisia, 0,33 % natiiviamerikkalaisia ja 0,34 % aasialaisia. Latinoja väestöstä oli 1,56 %.


title: Covington (Louisiana)

text: 3 258 kotitaloudesta 33,8 % oli alle 18-vuotiaita lapsia ja 46,8 % perheiden vanhemmista oli naimisissa. 17,2 % oli yksinhuoltajia ja 32,1 % eivät olleet perheitä. 27,5 % kaikista kotitalouksista koostui vain yhdestä henkilöstä ja 9,9 % oli yksin eläviä yli 65-vuotiaita. Keskimääräinen kotitalouden asukasmäärä oli 2,52 ja keskimääräinen perheen koko 3,10.


title: Covington (Louisiana)

text: Kaupungin väestöstä 26,8 % oli alle 18-vuotiaita, 8,5 % 18–24-vuotiaita, 26,1 % 25–44-vuotiaita, 24,1 % 45–64-vuotiaita ja 14,5 % yli 65-vuotiaita. Keski-ikä oli 38 vuotta. Jokaista 100 naista kohden oli miehiä noin 86,8 ja jokaista yli 18-vuotiasta 100 naista kohden miehiä oli 80,0.


title: Covington (Louisiana)

text: Kaupungin kotitalouksien tulojen keskiarvo oli 36 949 dollaria ja perhettä kohden 50 332 dollaria. Miesten tulojen keskiarvo oli 36 434 dollaria ja naisten 23 859 dollaria. Jokaisen yksilön tulojen keskiarvo oli 21 438 dollaria. Noin 11,8 % perheistä ja 16,1 % väestöstä olivat köyhyysrajan alapuolella. Rajan alapuolelle jäi muun muassa 23,5 % alle 18-vuotiaista ja 17,2 % yli 65-vuotiaista.


title: Covington

text: Covington voi viitata seuraaviin:


title: Tysnesøy

text: Tysnesøy on 198 neliökilometriä laaja vuoristoinen saari, joka sijaitsee Norjan rannikolla Bergenin eteläpuolella. Se on suurin maa-alue, joka kuuluu Tysnesin kuntaan. Saaren korkein kohta on Tysnessåta (753 m), ja sieltä on siltayhteys mantereelle sekä säännölliset lauttayhteydet Stordin saarelle lounaassa sekä Halhjemin ja Bergenin kuntiin pohjoisessa. Tärkeimpiä elinkeinoja ovat kalastus ja maanviljely.


title: Rampurinvinttikoira

text: Rampurinvinttikoira on intialainen koirarotu. Se on kotimaassaan Intian kennelliiton hyväksymä, mutta silti sielläkin sukupuuton partaalla. Intian ulkopuolella tunnetaan ja on rekisteröity vain kourallinen, jotka ovat kaikki Yhdysvalloissa New Jerseyn osavaltiossa.


title: Rampurinvinttikoira

text: Luoteis-Intiassa rotua kuvaillaan usein sileäkarvaiseksi, vankkarakenteiseksi vinttikoiraksi. Se on englanninvinttikoiran kokoinen, mutta rhodesiankoiran tapaan paljon leveämpi ja lihaksikkaampi. Sen rakenne auttaa sitä taittamaan pitkiä välimatkoja suurella nopeudella; sen kestokyky on suuri. Rodulle tyypillisiä piirteitä ovat ns. "roomalainen kaarre", "roomalainen kuono" (kupera kuonon profiili), korkealle kiinnittyneet taittokorvat ja jäniksenkäpälät.


title: Rampurinvinttikoira

text: Pää on leveämpi ja tukevampi kuin englanninvinttikoiralla. Kallo on litteä ja kuono teräväkärkinen. Silmien väri vaihtelee keltaisesta kullanruskeaan. Leuat ovat voimakkaat ja niiden pituus on 22,9 cm. Purenta on leikkaava ja puruvoima äärimmäisen suuri. Niska on pitkä, kaareutunut ja lihaksikas. Se on melko leveä kohdasta jossa se liittyy runkoon, ja sen ympärysmitta on noin 30,5 cm.


title: Rampurinvinttikoira

text: Rungon pituus sä’ästä hännänpäähän on noin 91,4 cm. Rintakehä on syvä edestä katsottuna, muttei kovin leveä. Kylkiluut ovat kaareutuneet. Käpälät ovat kookkaat, jäniksen käpälien muotoiset ja niissä on räpylät. Varpaat ovat erittäin taipuisat ja joustavat: ne taipuvat tarvittaessa jopa hieman taaksepäin. Tämä antaa rodulle kissamaisen tasapainon ja auttaa sitä kulkemaan kielekkeillä ja ylittämään kuusi jalkaa korkean aidan. Häntä on pitkä (61-68,6 cm), matalalle kiinnittynyt, suipponeva ja hieman ylöspäin kiertynyt.


title: Rampurinvinttikoira

text: Väreistä esiintyy hiirenharmaata, grizzleä eli tummanharmaata, juovikasta ("brindle"), moniväristä ja mustaa. Viimeksi mainittu on kaikkein harvinaisin, mutta silti myös halutuin. Hiirenharmaa ja grizzle eivät erotu metsän lehtien seassa ollenkaan, minkä vuoksi koiran ollessa paikoillaan sitä ei erota päivänvalossakaan edes kolmen metrin päästä. Urosten säkäkorkeus on 60–75 cm ja narttujen 55-60 cm. Paino vaihtelee 27–30 kg välillä.


title: Rampurinvinttikoira

text: Rampurinvinttikoira on omistajaansa kohtaan rakastava, melkein liiallisuuksiin asti. Se on kuitenkin dominoiva, joten sen koulutuksen tulee olla määrätietoista. Se on yhden ihmisen koira ja tottelee yleensä vain yhtä henkilöä. Siitä saa erinomaisen vahtikoiran, sillä se puolustaa perhettään raivokkaasti.


title: Rampurinvinttikoira

text: Perheen, erityisesti lasten, seurassa rotu on kuitenkin luotettavan hellä ja herkkä. On tietysti suositeltavaa valvoa tapahtumia ja katsoa etteivät lapset hyödynnä kohtuuttomasti sen synnynnäisen hyvää luontetta esimerkiksi kiusaamalla sitä. Tulee myös muistaa että se on kookas koira, joka kykenee yli-innokkaasti rakkauttaan osoittaessaan kaatamaan sekä lapsia että aikuisia.


title: Rampurinvinttikoira

text: Rampurinvinttikoira rakastaa ihmisen seuraa ja tulee hyvin toimeen muiden koirien kanssa. Se on siisti ja voi vaikuttaa jopa laiskalta. Se on kuitenkin tarvittaessa salamannopea ja saattaa leikkiessään näyttää rotua tuntemattoman silmissä pelottavalta: sillä on tapana hyökätä toisen koiran kimppuun vauhdista ja iskeä rintakehänsä tätä vasten suunnattomalla voimalla. Koska sillä on erityinen taipumus haastaa muita koiria tappeluun, sitä tulee vahtia sen osalta.


title: Rampurinvinttikoira

text: Ennen rodun hankkimista tulisi ottaa huomioon sen suuri koko ja liikunnan tarve. Se tarvitsee ympärilleen paljon tilaa eikä ole onnellinen pienessä kerrostaloasunnossa.


title: Rampurinvinttikoira

text: Rampurinvinttikoira on kotoisin Pohjois-Intiasta Uttar Pradeshin Rampurista Delhin ja Bareillyn välimailta. Hänen kuninkaallinen korkeutensa Ahmed Ali Khan Bahadur jalosti sen afgaanien maahan tuomasta voimakkaasta ja hurjasta keskiaasianvinttikoirasta ja tottelevaisemmasta mutta vaihtelevaan ilmastoon sopeutumattomammasta englanninvinttikoirasta. Hän nimesi kasvatustyönsä tuloksen alueen mukaan rampurinvinttikoiraksi. Se ylitti suuresti hänen odotuksensa: keskiaasian- ja afgaaninvinttikoiralta se peri ulkonäkönsä ja urhean luonteensa ja englanninvinttikoiralta nopeutensa.


title: Rampurinvinttikoira

text: Maharadžat suosivat rotua sakaalin metsästyksessä, mutta sitä käytettiin myös leijonan, tiikerin, leopardin ja pantterin metsästykseen. Sen rohkeuskokeena pidettiin sitä, että se selätti yksin kultasakaalin. Se lannistui harvoin yhteenotoissa ja enemmän tai vähemmän pysyi nopeimman riistan tahdissa.


title: Rampurinvinttikoira

text:
Maharadžajen kukistuttua vallasta vuonna 1947 rampurinvinttikoiran suosio laski. Englantilaisten saapumisen vaikutus siihen oli ilmeinen: englanninvinttikoiraa risteytettiin joihinkin linjoihin, minkä vuoksi nykyisin on vaikea löytää puhdasrotuista yksilöä. Metsästyksen vähetessä Intiassa populaation koko alkoi hivuta. Se ei ollut rikkaille enää tarpeeksi muodikas eikä käytännöllinen, kun taas köyhät eivät voineet pitää sitä. Viime vuosien aikana sen suosio on noussut ja sen myötä myös lukumäärä.
Nykyisin siirtomaavallan aikaisen Intian jälkeen ja eläinten oikeuksien pikkuhiljaa noustessa villisian metsästys ei ole enää valtion hyväksymä urheilumuoto ja sitä harrastetaan lähinnä maan maalaisväestön keskuudessa. He jatkavat rodulla metsästämistä saadakseen ruokaa tai päästäkseen eroon tuholaisista eivätkä huvin vuoksi kuten maharadžat tekivät. Yleisesti ottaen maalaiskylien asukkaat, varsinkaan alempaan kastiin kuuluvat, eivät kuitenkaan voi pitää niin kookasta koiraa.


title: Rampurinvinttikoira

text: Rampurinvinttikoira on terve ja pitkäikäinen: se voi elää 15-vuotiaaksi, mutta tämä vaihtelee suuresti yksilöiden välillä. Se on sitkeä eikä sillä esiinny monia läntisille vinttikoirille yleisiä fyysisiä ongelmia. Perinnölliset sairaudet ovat harvinaisia. Tyypilliset vaivat ja niiden oireet ovat samanlaisia muiden vinttikoirien kanssa: akalasia, vatsalaukunkiertymä ja osteosarkooma.


title: Rampurinvinttikoira

text:
Hoikan rakenteensa vuoksi rotu ei sovi nukkumaan kovalla pinnalla, joten omistajan tulee antaa sille pehmeä makuualusta; ilman sitä se on altis tuskalliselle ihoaristukselle. Tämä voidaan välttää antamalla sille A-vitamiinipitoista ruokaa. Ainutlaatuisen rakenteensa ja fysiikkansa vuoksi sille paras vaihtoehto olisi eläinlääkäri joka ymmärtää rodun kannalta tärkeät asiat, varsinkin anestesiaa tarvittaessa. Jos rotuspesialistia ei löydy olisi hyvä etsiä yleisempien vinttikoirien ja muiden sen kaltaisten rotujen hoitamisen asiantuntija.
Vinttikoirilla on epätavallinen veriyhdistelmä, jonka rotua tuntemattomat eläinlääkärit voivat tulkita väärin; tämä voi johtaa vääriin diagnooseihin. Rampurinvinttikoiralla punasolujen määrä on suurempi kuin muilla koirilla - piirre jonka se on perinyt englanninvinttikoiralta. Koska punasolut vievät lihaksiin happea, niiden suurempi lukumäärä mahdollistaa suuremman happimäärän kulkeutumisen nopeammin keuhkoista lihaksiin. Eläinlääkäriasemien veripankeissa pitäisi käyttää luovuttajina englanninvinttikoiria jos rampurinvinttikoiria ei ole saatavilla.


title: Open 13

text: Open 13 on helmikuussa Marseillessa, Ranskassa järjestettävä miesten tennisturnaus. Turnaus järjestettiin ensimmäisen kerran vuonna 1993. Turnaus pelataan Palais des Sports de Marseille -nimisellä kentällä ja se kuuluu ATP World Tour 250 -sarjaan.


title: KTVU

text: KTVU on Cox Enterprisesin omistama televisiokanava. Sen näkyvyysalueena toimii San Francisco Bay Area Kalifornian osavaltiossa Yhdysvalloissa. KTVU on rekisteröity Alamedan piirikunnan pääkaupunkiin Oaklandiin.


title: Koripallo kesäolympialaisissa 1976

text: Vuoden 1976 kesäolympialaisten koripallo järjestettiin 18. – 27. heinäkuuta 1976 Centre Étienne Desmarteaussa ja Montreal Forum'ssa Montrealissa. Tämä oli yhdeksäs kerta, kun laji oli mukana olympialaisten ohjelmassa virallisena lajina. Mukana oli 213 osanottajaa 13 eri maasta.


title: Stord (saari)

text: Stord on 241 neliökilometriä laaja vuoristoinen saari, joka sijaitsee Norjan rannikolla Bømlon ja Tysnesøyn saarten välissä. Sen pohjoispuoli kuuluu Fitjarin ja eteläpuoli Stordin kunnalle. Saaren korkein kohta on Mehammarsåta (749 m).


title: Muukonsaari

text: Muukonsaari on Saimaan saari Lappeenrannassa. Se sijaitsee Joutsenon keskustaan kuuluvan Pyöhiänniemen edustalla, kapean Muukonsalmen vastarannalla. Pöyhiänniemen eteläpuolella olevasta Likosenlahden (Likasienlahden) satamasta saareen on matkaa vesitse noin kolme kilometriä.


title: Muukonsaari

text: Saaren koillisosassa on retkeilyalue ja leirikeskus. Rakennettua alaa keskuksessa on yhteensä 178 neliömetriä, ja päärakennuksen lisäksi keskuksessa on saunarakennus ja neljä nukkuma-aittaa, joihin mahtuu majoittumaan yhteensä noin 40 henkilöä. Leirikeskuksen rannassa on venelaituri, uimalaituri ja nuotiopaikka.


title: Muukonsaari

text: Lappeenrannan kaupungin nuorisotoimen luopuessa leirikeskuksen käytöstä kesällä 2013, siirtyi paikka Etelä-Karjalan virkistysaluesäätiön hoitoon. Nykyisin alueella voi retkeillä ja veneillä jokamiehenoikeuksin. Alueella olevat grillikatos ja kuivakäymälät ovat kaikkien käytössä. Alueella olevia leirikeskuksen rakennuksia (mökit, sauna ja ruokalarakennus) voi säätiöltä vuokrata erikseen.


title: Muukonsaari

text: Leirikeskuksen pihasta lähtee noin kilometrin pituinen luontopolku saaren pohjoiskärjessä olevalle Lehmusniemen lehtoalueelle, joka rauhoitettiin vuonna 1985. Valtion ympäristöhallinnon aluekuvauksessa neljän hehtaarin laajuista aluetta kuvaillaan ”eteläsuomalaisittain kasvillisuudeltaan poikkeuksellisen edustavaksi ja monipuoliseksi”.


title: Oskar Werner

text: Oskar Werner (alk. "Oskar Josef Bschließmayer", 13. marraskuuta 1922 Gumpendorf, Itävalta – 23. lokakuuta 1984) oli itävaltalainen näyttelijä, jonka kansainvälinen maine sai alkunsa Francois Truffaut’n ohjaamasta elokuvasta "Jules ja Jim".


title: Oskar Werner

text:
Werner pääsi 18-vuotiaana Itävallan kansallisteatteriin Burg-teatteriin ja teki ensiesiintymisensä lokakuussa 1941, mutta joutui jo marraskuussa Wehrmachtiin. Hän oli pasifisti ja teeskenteli loukkaantumista putoamalla hevosen selästä. Hän pääsi perunankuorijaksi ja vessojen siivoojaksi. Vuonna 1944 hän avioitui puoliksi juutalaisen Elisabeth Kallinan kanssa. He saivat tyttären Eleonoran ja pakenivat sodan loppuajaksi Wienerwaldiin.
Sodan päätyttyä Werner palasi Burg-teatteriin. 1950 hän esiintyi Englannissa, jossa hän näytteli näytelmän "Der Engel mit der Posaune" englanninkielisessä versiossa roolin, jota hän oli jo aiemmin esittänyt. Muutaman Saksassa ja Itävallassa tekemänsä elokuvaroolin jälkeen hän siirtyi Hollywoodiin, jossa hän näytteli sotaelokuvassa "Vakoilijana omassa maassaan". Kun luvatut lisäroolit jäivät toteutumatta, hän palasi Eurooppaan ja asettui Liechtensteiniin. Ura teatterissa jatkui, ja tauon jälkeen hän näytteli jälleen myös elokuvissa, muun muassa Max Ophülsin ohjaamassa "Lola Montèsissa". Francois Truffaut’n ohjaus "Jules ja Jim" toi hänelle niin kriitikkojen arvostusta kuin kansainvälistä huomiotakin. Sen jälkeen hän teki useita rooleja, muun muassa palkitut "Narrilaiva" (1965) ja "Vakoilija kylmästä" (1965), ja vuonna 1966 Truffaut’n ohjauksessa kirjoja polttavan palomiehen roolin elokuvassa "Fahrenheit 451". Viimeinen rooli hänellä oli elokuvassa "Kirottujen laiva" (1972).
Alkoholismi ja mielenterveysongelmat rapauttivat niin hänen terveytensä kuin uransakin, ja hän kuoli sydänkohtaukseen kaksi päivää Truffaut’n kuoleman jälkeen.


title: Oskar Werner

text: Wernerillä on poika Felix Florian Werner suhteesta Diane Andersonin kanssa.


title: KNM Arendal

text: KNM Arendal (viirinumero L03, vuoden 1950 jälkeen D310 ja vuodesta 1956 F310) oli Britannian Kuninkaallisen laivaston Norjan laivastolle toisen maailmansodan lopulla lainaama Hunt-luokan tyypin II saattuehävittäjä "HMS Badsworth", joka myöhemmin ostettiin ja luokiteltiin fregatiksi.


title: KNM Arendal

text: Alus siirrettiin 8. elokuuta 1944 Norjan laivastolle lainaan, jolloin se nimettiin "KNM Arendaliksi". Alus sijoitettiin syyskuussa Harwichiin 16. Hävittäjälaivueeseen ja se aloitti lokakuussa korjaustöiden päätyttyä satama-alueella koeajot. Varsinaiset koeajot aloitettiin marraskuussa, minkä jälkeen alus siirrettiin koulutukseen ennen operationaalista palvelusta. "Arendal" liittyi joulukuussa uuteen laivueeseensa Harwichissa aloittaen saattueiden suojaamisen ja meriliikenteen valvonnan Pohjanmerellä ja Kanaalissa.


title: KNM Arendal

text: "Arendal" taisteli 25. toukokuuta 1945 Thamesin suistossa miinoittavia E-veneitä vastaan "ORP Krakowiakin" kanssa. Aluksen laina-aikaa jatkettiin toukokuussa, vaikka Euroopan sotatoimien päättyisivät. Norjan hallitus lunasti aluksen sotatoimien päätyttyä.


title: KNM Arendal

text: Alus luokiteltiin 1956 fregatiksi. Sitä käytettiin kadettien koululaivana ennen sen poistamista aktiivipalveluksesta 1961. Se romutettiin 1965.


title: Ankkojen maailmanhistoria: Esihistoria ja varhaiset korkeakulttuurit

text: Esihistoria ja varhaiset korkeakulttuurit on Ankkojen maailmanhistoria-kirjasarjan ensimmäinen osa, jossa seikkaillaan esihistoriallisella ajalla.


text:
Päähahmo: "Hessu Hopo"
Piirtäjä: "Perina, Ferraris, Dalla Santa, Piras, Held"
Kirjoittaja: "Alessandro Sisti"


text:
Päähahmo: "Aku Ankka"
Piirtäjä: "Andrea Freccero"
Kirjoittaja: "Stefano Ambrosio"


text:
Päähahmo: "Mikki Hiiri"
Piirtäjä: "Massimo De Vita"
Kirjoittaja: "Giorgio Pezzin"


text:
Päähahmo: "Aku Ankka"
Piirtäjä: "Valerio Held"
Kirjoittaja: "Angelo Palmas"


text:
Päähahmo: "Iines Ankka"
Piirtäjä: "Ottavio Panaro
Kirjoittaja: "Claudio Salvatori"


text:
Päähahmo: "Mikki Hiiri"
Piirtäjä: "Paolo Mottura"
Kirjoittaja: "Giorgio Pezzin"


text:
Päähahmo: "Mikki Hiiri"
Piirtäjä: "Sergio Asteriti"
Kirjoittaja: "Alessandro Bencivenni"


text:
Päähahmo: "Aku Ankka"
Piirtäjä: "Giuseppe Dalla Santa"
Kirjoittaja: "Davide Catenacci"


title: Ankkojen maailmanhistoria: Antiikin aika

text: Antiikin aika on Ankkojen maailmanhistoria-kirjasarjan toinen osa, jossa seikkaillaan antiikissa.


text:
Päähahmo: "Mikki Hiiri"
Piirrokset: "Giorgio Pezzin"
Kirjoittaja: "Paolo Mottura"


text:
Päähahmo: "Hessu Hopo"
Piirrokset: "Alessandro Perina"
Kirjoittaja: "Alessandro Sisti"


text:
Päähahmo: "Aku Ankka"
Piirrokset: "Valerio Held"
Kirjoittaja: "Girgio Figus"


text:
Päähahmo: "Touho Ankka"
Piirrokset: "Lorenzo Pastrovicchio"
Kirjoittaja: "Roberto Gagnor"


title: Dorvyžy

text: Dorvyžy (udmurtiksi Дорвыжы, "kotikansan sukujuuri") on udmurtilainen kansalliseepos. Sen kirjoitti 1920-luvulla venäläinen Mihail Hudjakov, joka myös keräsi siihen runot. Alkuperäinen versio kirjoitettiin venäjän kielellä otsikkona "Песнь об удмуртских батырах" ("Laulu udmurtilaisesta bogatyrista"). Se perustui N. Pervuhinin, G. Potaninin, B. Gavrilovin, B. Muncachyn, K. Chainikovin (K. Gerd) ja A. Spicynin folkloristiikan teoksiin ja se rakentui Kalevalamittaan. Myöhemmin eepoksen käänsi udmurtiksi vuonna 2004 udmurttilaisella otsikolla "Дорвыжы" V. M. Vanushev. Vuonna 2009 sen suomensivat Kalevalamitan rakenteella Esa-Jussi Salminen ja Jorma Vakkuri.


title: Dorvyžy

text: "Dorvyžyssa" on sekaisin myyttiä ja historiaa ja se kertoo sankareiden Ozhmegin, Dokjan ja Dondyn pojan teoista. Eepoksen pääjumalat ovat taivaanjumala Inmar, maanjumala Kyldyśin ja säänjumala Kuaź. Eepoksessa mainitaan myös kansoja kuten tataarit ja marilaiset sekä paikkoja kuten Cheptsa, Kilmez-joki ja Sudža. "Dorvyžyssa" on kymmenen laulua ja alkusanat-osa.


title: Koripallo kesäolympialaisissa 1980

text: Vuoden 1980 kesäolympialaisten koripallo järjestettiin 20. – 30. heinäkuuta 1980 CSKA Universal Sports Hall'ssa ja Moskovan olympiastadionilla. Tämä oli kymmenes kerta kun laji oli mukana olympialaisten ohjelmassa virallisena lajina. Mukana oli 215 osanottajaa 14 eri maasta.


Uinnin pitkän radan Euroopan-mestaruuskilpailut 2010 olivat järjestyksessään 30. uinnin pitkän radan Euroopan-mestaruuskilpailut. Kilpailut käytiin Unkarin Budapestissa ja Balatonjärvellä 4.–15. elokuuta 2010. Kilpailujen järjestäjänä toimi Euroopan uimaliitto LEN. Kilpailuohjelmaan kuuluivat uinti, avovesiuinti, uimahypyt ja taitouinti.


title: Uinnin pitkän radan Euroopan-mestaruuskilpailut 2010

text: Isäntämaa


title: Mikko Räisänen (tuottaja)

text: Mikko Kullervo Räisänen (s. 5. helmikuuta 1963) on suomalainen televisiotuottaja, jonka näkyvin työtehtävä on ollut Big Brother -formaatin suomalaisversion tuottaminen Sub-kanavalle. Räisäsen ura media-alalla alkoi Turun Sanomien kesätoimittajana, jonka jälkeen hän on työskennellyt radiossa ja televisiossa. Hän on tuottanut Yleisradiolle nuorten N.Y.T. -makasiiniohjelmaa ja oli mukana perustamassa Nelosen uutistoimitusta.


title: Mikko Räisänen (tuottaja)

text: Ennen Big Brotheria hän toimi Nordisk Filmin tuottajana ja country managerina sekä mainoselokuvien tuottajana ja Crea Videon toimitusjohtajana. Big Brotheria hän tuotti vuosina 2006–2014. Räisänen siirtyi Lucy Loves Stories -tarinankerrontayhtiön toimitusjohtajaksi maaliskuussa 2015.


title: Mikko Räisänen (tuottaja)

text: Räisänen voitti suomenmestaruushopeaa vuosina 2011 ja 2015 Formula 18 -katamaraanipurjehduksessa. Hän edustaa Helsingfors Segelklubb -pursiseuraa. Vuonna 2015 hän voitti PM-hopeaa samassa lajissa ja vuonna 2016 Suomen mestaruuden.


title: Mikko Räisänen (tuottaja)

text: Sotilasarvoltaan Räisänen on reservin yliluutnantti. Mikko Räisäsen isä oli Sisä-Suomen sotilasläänin komentaja kenraalimajuri Seppo Räisänen.


title: Eevan päiväkirja

text: Eevan päiväkirja on Mark Twainin vuonna 1906 ilmestynyt humoristinen pienoisromaani. Teos kertoo Aatamista ja Eevasta Eedenissä. Twain kirjoitti teoksen pian vaimonsa kuoleman jälkeen.


title: The Sims 3: Iltahuvit

text: The Sims 3: Iltahuvit () on "The Sims 3" -videopelin kolmas lisäosa. Peli ilmestyi lokakuussa 2010. Pelissä on uusi naapurusto Bridgeport, joka ottaa vaikutteita muun muassa New Yorkista.


title: Koripallo kesäolympialaisissa 1984

text: Vuoden 1984 kesäolympialaisten koripallo järjestettiin 29. heinäkuuta – 10. elokuuta 1984 The Forum'ssa, Inglewoodissa, Los Angelesissa. Tämä oli 11. kerta kun laji oli mukana olympialaisten ohjelmassa virallisena lajina. Mukana oli 213 osanottajaa 13 eri maasta.


title: Bømlo (saari)

text: Bømlo (myös Bømmeløy) on 171 neliökilometriä laaja vuoristoinen saari, joka sijaitsee Norjan rannikolla Bømlavuonon pohjoisrannalla. Se on suurin maa-alue, joka kuuluu Bømlon kuntaan. Saaren korkein kohta on Siggjo (474 m).


title: Arrested for Driving While Blind

text: Arrested for Driving While Blind on blues rock -yhtye ZZ Topin kappale. Se julkaistiin singlenä sekä albumilla "Tejas" vuonna 1977.


title: Arrested for Driving While Blind

text: ”Arrested for Driving While Blind” edustaa yhtyeelle melko tyypillistä blues-rakenteista rock-kappaletta. Kappale julkaistiin singlenä vuonna 1976. Singlen b-puolena on ollut eri kappaleita, kuten yhtyeen esikoisalbumilla vuonna 1971 alun perin julkaistu kappale ”Neighbor, Neighbor” ja mm. Alankomaiden julkaisussa toinen hittisingle ”It's Only Love”.


title: Arrested for Driving While Blind

text: Kappaleen sanoituksessa varoitetaan ajamasta autolla alkoholin vaikutuksen alaisena. Basisti Dusty Hill on kertonut, että ei ole koskaan ajanut autoa humalassa, vaikka se on joskus ollutkin lähellä. Hän myös huomauttaa, että kappaleen luullaan usein virheellisesti yllyttävän humalassa ajamiseen.


title: Arrested for Driving While Blind

text: ZZ Top esitti kappaleen usein konserteissa 1980-luvulle saakka, minkä jälkeen sitä on esitetty erittäin harvoin.


title: Arrested for Driving While Blind

text:
A-puoli
B-puoli”Arrested for Driving While Blind” sijoittui kotimaansa The Billboard Hot 100 -singlelistalla sijalle 91, joten se menestyi kehnommin kuin toinen "Tejasin" singlehitti ”It's Only Love”, joka sijoittui samalla listalla 44:nneksi.


title: Arrested for Driving While Blind

text: Kappale on Tejasin kaikkien 11 eri painoksen ja singlejen lisäksi julkaistu yhtyeen kokoelma-albumeilla "" ja "Chrome, Smoke & BBQ" ja livealbumilla "Double Down Live".


title: ATP World Tour 250

text: ATP World Tour 250 (aiemmin myös nimillä "International Series" ja "World Series") on joukko tennisturnauksia ATP-kiertueella. 250-sarja on pienin luokka ATP-kiertueella. Muita luokkia ovat ATP World Tour Masters 1000 ja ATP World Tour 500.


title: ATP World Tour 250

text: Sarjaan kuuluu 40 turnausta, joista jokaisesta voittaja saa 250 ranking-pistettä. Turnauksissa on joko 28, 32 tai 48 pelaajaa kaksinpelissä ja 16 paria nelinpelissä.


title: Grétar Steinsson

text: Grétar Rafn Steinsson (s. 9. tammikuuta 1982 Siglufjörður) on islantilainen jalkapalloilija, pelipaikaltaan oikea puolustaja. Steinsson edustaa Englannin valioliigassa pelaavaa Bolton Wanderersia. Hän kuuluu myös Islannin maajoukkueen vakionimiin.


title: Grétar Steinsson

text: Grétar aloitti uransa paikallisseura KS Siglufjörðurissa, josta hän myöhemmin siirtyi pääsarjaseura Íþróttabandalag Akranessiin. Hän pelasi seurassa viisi vuotta, kunnes siirtyi sveitsiläiseen Young Boysiin.


title: Grétar Steinsson

text: Vuonna 2006 Grétar siirtyi Eredivisiessä pelaavan AZ Alkmaarin riveihin. Heinäkuussa 2007 Steinsson oli siirtymässä Middlesbroughiin, mutta siirto kariutui viime hetkillä. Hän pelasi AZ:ssä yhteensä 61 liigaottelua, joissa hän viimeisteli seitsemän maalia.


title: Grétar Steinsson

text: Tammikuussa 2008 Grétar teki 3,5 miljoonan punnan arvoisen sopimuksen Englannin valioliigassa pelaavan Bolton Wanderersin kanssa. Hän debytoi seurassa kolme päivää siirron jälkeen Newcastlea vastaan. Hän teki ensimmäisen maalinsa Boltonissa helmikuussa 2008 Stoke Cityä vastaan. Toisella Bolton-kaudellaan 2008–2009 Grétar sai paljon vastuuta pelaten yhtä vaille kaikissa liigaotteluissa. Seuraavalla kaudella hän sai vähemmän vastuuta pelaten 28 ottelussa.


title: Grétar Steinsson

text: Grétar kuuluu myös Islannin maajoukkueen vakiorinkiin. Hän debytoi maajoukkueessa maaliskuussa 2002 Brasiliaa vastaan. Hän on edustanut myös maan nuorisomaajoukkueita.


title: Dekel Keinan

text: Dekel Keinan (s. 15. syyskuuta 1984 Rosh HaNikra) on israelainen jalkapalloilija, pelipaikaltaan keskuspuolustaja. Hän edustaa Englannin valioliigassa pelaavaa Blackpoolia. Hän edustaa myös Israelin maajoukkuetta.


title: Jelle Van Damme

text: Jelle Van Damme (s. 10. lokakuuta 1983 Lokeren) on belgialainen jalkapalloilija, pelipaikaltaan puolustaja. Van Damme edustaa Belgian Pro Leaguen Standard Liègeä.


title: WWE Backlash

text: Backlash oli showpaini pay-per-view (PPV) tapahtuma, minkä tuotti World Wrestling Entertainment (WWE), joka huhtikuu (lukuun ottamatta vuoden 2005 Backlashia). Backlash keksittiin vuonna 1999, mutta silloin se toimi In Your House tapahtuman otsikkona.


title: WWE Backlash

text: Vuonna 2000 tapahtumasta tuli WWE:n jokavuotinen PPV. Vuonna 2004 Backlashista tuli RAW brändin oma pay-per-view tapahtuma. Vuonna 2007 Backlashissa esiintyi ensimmäistä kertaa kolme eri brändiä: ECW, SmackDown ja RAW. Tämä oli virallisesti ensimmäinen tapahtuma, kun PPV:den jakaminen brändeihin loppui.


title: WWE Backlash

text: Vuonna 2010 Extreme Rules paikkasi Backlashin huhtikuun tapahtumana.


title: Haapaveden lentokenttä

text: Haapaveden lentokenttä eli Kytökylän lentokenttä on Haapaveden keskustan itäpuolella Kytökylässä sijaitseva lentokenttä. Kentällä on ultrakevytlentotoimintaa, purjelentoa ja muun muassa Pyhäjokialueen Ilmailukerho r.y. kouluttaa lentäjiä.


title: Backlash (2001)

text: Backlash (2001) oli pay-per-view (PPV) showpainitapahtuma, jonka tuotti World Wrestling Federation (WWF). Seitsemän ottelun painitapahtuma järjestettiin 29. huhtikuuta 2001 Allstate Arenalla Rosemontissa, Illinoisissa, ja se oli kolmas Backlash-tapahtuma.


title: Backlash (2001)

text: Pääotteluna oli tag team -ottelu WWF-mestaruudesta, WWF Intercontinental -mestaruudesta ja WWF Tag Team -mestaruudesta. Ottelemassa olivat The Power Trip eli Triple H ja Steve Austin sekä Brothers of Destruction eli The Undertaker ja Kane. Ajatuksena oli, jos The Power Trip selättää jommankumman BoD:ista, he voittavat WWF Tag Team -mestaruudet. Tällöin Brothers of Destructionin jäsen voisi voittaa mestaruuden riippuen siitä, kumman mestareista olisi selättänyt. Two Man Power Trip voitti kamppailun ja sen myötä WWF Tag Team -mestaruuden; Triple H säilytti Intercontinental-mestaruuden ja Steve Austin säilytti WWF-mestaruuden.


title: Backlash (2001)

text: Tapahtumassa nähtiin myös viimeiseen mieheen -ottelu The Big Shown ja Shane McMahonin välillä. Neljäntenä otteluna nähtiin yli puolituntinen Ultimate Submission -kamppailu Kurt Anglen ja Chris Benoitin välillä.


title: Lauri Lahesalu

text: Lauri Lahesalu (s. 29. maaliskuuta 1979 Tallinna, Viron SNT, Neuvostoliitto) on virolainen jääkiekkopuolustaja, joka pelasi viimeksi seurajoukkuetasolla Ranskan Ligue Magnusin Ducs d'Angersissa kaudella 2015–2016. Ennen 11 Ranskassa pelaamaansa kautta Lahesalu pelasi ulkomailla kahdeksana kautena Suomessa ja yhden kauden Tanskassa.


title: Lauri Lahesalu

text: HK Total Tallinnan kasvattama Lahesalu siirtyi jo juniorina Suomeen. Hän pelasi Tapparan (A-nuorten pronssi 1998) ja Ässien A-nuorissa ennen kuin pelasi miesten peleissä. Kaudella 1999–2000 Lahesalu piipahti kahden ottelun verran Suomi-sarjajoukkue Heinolan Kiekossa, mutta ensimmäinen täysi kausi miesten peleissä kului seuraavalla kaudella Mestis-joukkue Jokipojissa. Kauden Mestis-kausi 2001–2002 Lahesalu pelasi TuTossa. Hän teki läpimurtonsa Mestis-tasolla voittaessaan puolustajien piste- ja syöttöpörssin tehoilla 6+26=32. Pistepörssivoiton Lahesalu jakoi FPS:n Aki Heinon kanssa. Hänet valittiin kauden päätteeksi Mestiksen ensimmäiseen tähdistökentälliseen.


title: Lauri Lahesalu

text: Kaudella 2002–2003 Lahesalu jatkoi Mestis-uraansa nousijajoukkue Kajaanin Hokissa. Hän pelasi jälleen tehokkaan kauden tehdessään tehot 5+23=28, joilla Lahesalu voitti puolustajien syöttöpörssin ja puolustajien pistepörssissä hän oli kolmas KalPan Samuli Suhosen kanssa. Kajaanin Hokin solmittua yhteistyösopimuksen Oulun Kärppien kanssa Lahesalu oli kiinnostunut jatkamaan Hokissa myös kaudella 2003–2004. Hän harjoitteli Kärppien kanssa ja sai paikan heidän SM-liigajoukkueestaan. Lahesalun peliaika Kärpissä jäi kuitenkin vähäiseksi ja hän pelasi kuusi ottelua antaen niissä yhden syöttöpisteen. Lokakuussa 2003 Lahesalu palasi loppukaudeksi Hokkiin. Hänen kautensa siellä jäi kuitenkin vain 15 ottelun mittaiseksi selkävaivojen takia. Lahesalu oli SM-liigan kaikkien aikojen neljäs virolaispelaaja. Häntä aiemmin SM-liigassa ovat pelanneet Vjatšeslav Kulpin, Toivo Suursoo ja Olle Sildre.


title: Lauri Lahesalu

text: Lahesalun pääsarjaura starttasi kunnolla kaudella 2004–2005, kun hän pelasi Tanskan liigan Odense Bulldogsissa. Lahesalu teki siellä 32 ottelussa tehot 4+6=10. Syyskuussa 2005 hän palasi Kajaanin Hokkiin vuoden tauon jälkeen. Lahesalu ja Hokki kuitenkin purkivat sopimuksen yhteisymmärryksessä marraskuussa 2005. Lahesalu keräsi 11 ottelussa vain yhden syöttöpisteen, hänellä oli joukkueensa alhaisin teholukema (-10) ja hän sai toisinaan myös katsomokomennuksia. Lahesalu löysi uuden seuran nopeasti Ranskan pääsarjan Angers’sta. Tehojen valossa Lahesalun paras kausi Angers’ssa oli 2009–2010, jolloin hän oli tehoilla 4+20=24 puolustajien pistepörssin neljäs sekä syöttöpörssin ensimmäinen Diables Rouges de Briançonin François Groleaun kanssa. Vuonna 2007 Lahesalu voitti French Cupin.


title: Lauri Lahesalu

text: Pelattuaan seitsemän kauden ajan Angers’ssa Lahesalu siirtyi kaudeksi 2012–2013 toiseen ranskalaisjoukkueeseen, Rouen Hockey Élite 76:een. Hän voitti kauden aikana sekä Ranskan-mestaruuden että Ranskan liigacupin. Lahesalu edusti Rouenia myös Continental Cupissa, kuten myös seuraavalla kaudella 2013–2014, jolloin hän voitti myös Ranskan liigacupin. Kesken kauden 2014–2015, marraskuussa 2014 Lahesalu palasi taas vuoden mittaisella sopimuksella Angersiin oltuaan alkukauden ilman sopimusta. Hän edusti joukkuetta kauden aikana myös Continental Cupissa.


title: Lauri Lahesalu

text: Lahesalu edusti Viroa MM-kilpailujen B-sarjassa sekä I- ja II-divisioonassa joka vuosi vuosien 1998 ja 2009 välillä, paitsi vuonna 2004. Hän pelasi I-divisioonan MM-kilpailuissa taas vuonna 2011, jolloin Viro kuitenkin putosi IIA-divisioonaan. Vuoden 2012 turnaus puolestaan päättyi IIA-divisioonan kultaan ja sarjanousuun. Lahesalu valittiin Viron parhaaksi pelaajaksi. Seuraavan kerran hän pelasi taas vuoden 2014 IIA-divisioonan turnauksessa toimien Viron kapteenina. Turnaus päättyi kultaan ja sarjanousuun IB-divisioonaan. Lahesalu toimi Viron kapteenina myös MM-turnauksissa 2015, 2016, 2017 ja 2018. Hän pelasi myös Torinon olympiakisojen 2006 ja Pyeonchangin olympiakisojen 2018 karsinnoissa. Lahesalu toimi jälkimmäisessä turnauksessa Viron kapteenina. Joukkue eteni ennakkokarsinnoista esikarsintoihin, mutta Lahesalu pelasi kuitenkin vain ennakkokarsinnoissa, joiden puolustajien pistepörssin hän voitti tehoilla 2+9=11. Lahesalu pelasi myös marraskuussa 2018 Viron maajoukkueessa Baltic Challenge Cupissa toimien joukkueensa kapteenina.


title: Lauri Lahesalu

text: Lahesalu pelasi myös alle 20-vuotiaiden C-sarjan MM-kilpailuissa vuonna 1999 sekä alle 18-vuotiaiden C-sarjan EM-kilpailuissa vuosina 1996 ja 1997.


title: Lännen tie

text: Lännen tie tai Lännentie voi tarkoittaa muun muassa


title: Ylivieskan lentokenttä

text: Ylivieskan lentokenttä on Ylivieskan Vähäkankaalla, noin kymmenen kilometriä kaupungin keskustasta itäkaakkoon sijaitseva lentokenttä. Kentällä on myös jonkin verran ultrakevytlentoja sekä helikopteritoimintaa.


title: Ylivieskan lentokenttä

text: Ylivieskan lentokenttä valmistui vuonna 1982. Se korvasi vanhan, Niemelänkylässä raviradan vieressä sijainneen ja jo jatkosodan aikana käytössä olleen kentän. Nykyinen lentokenttä on aiemmin toiminut lentoasemana, jolle on ollut myös säännöllistä reittiliikennettä, viimeksi vuonna 1996. Seudulla on toivottu liikenteen aloittamista uudelleen. Valvomattomaksi lentopaikaksi Ylivieskan lentoasema muutettiin marraskuussa 2003.


title: Ylivieskan lentokenttä

text: Lentokentän kiitotie on 1 500 metriä pitkä ja valaistu. Ennen valvomattomaksi lentopaikaksi muuttamista kiitotiellä oli myös ILS-mittarilähestysmisjärjestelmä.


title: Ruokaöljy

text: Ruokaöljy on syötäväksi tarkoitettua, puhdistettua kasviöljyä. Useimmat ruokaöljyt ovat huoneenlämmössä juoksevia, mutta tyydyttyneitä rasvahappoja paljon sisältävät öljyt, kuten kookosöljy, ovat kiinteämpiä.


title: Ruokaöljy

text: Yleisimmin käytettyjä ruokaöljyjä ovat esimerkiksi rypsiöljy, auringonkukkaöljy, oliiviöljy, kookosöljy, soijaöljy, kurpitsansiemenöljy, maissiöljy, pähkinäöljy ja seesamiöljy.


title: Ruokaöljy

text: Ruokaöljyjä käytetään ruoanlaittoon, leivontaan, paistamiseen, kastikkeisiin, salaatinkastikkeisiin, marinadeihin ja säilöntään sekä teollisten margariinien, leivonnaisten, makeisten ja eineksien raaka-aineena. Ruoanvalmistukseen sopivat vain kuumennusta kestävät ruokaöljyt. Ruokaöljy säilyy parhaiten suljetussa ja läpinäkymättömässä astiassa 10–15 celsiusasteessa.


title: Ruokaöljy

text: Ruokaöljyissä on rasvaa yleensä vähintään 93 prosenttia painosta. Joidenkin yleisimpien ruokaöljyjen rasvahappojen energiajakauma:


title: Ruokaöljy

text: Öljy voidaan eristää kasvista eri menetelmien avulla:Puhdistuksessa raakaöljystä poistetaan väri ja maku, ja sen säilyvyyttä parannetaan.Rasvojen kovuutta voidaan muuttaa modifiointiprosesseilla. Siten niistä saadaan optimaalisia erilaisten tuotteiden valmistuksiin.


title: Kiteen lentokenttä

text: Kiteen lentokenttä sijaitsee Itä-Suomessa Kiteellä valtatie 6:n läheisyydessä. Keski-Karjalan Ilmailukerho ry ja Joensuun harrasteilmailijat käyttävät kenttää purjelentotoimintaan. Kentällä on kiitotievalot ja valaistu asemataso.


title: Dambisa Moyo

text: Dambisa Moyo (s. 1969 Lusaka, Sambia)) on sambialainen taloustieteilijä, joka on kirjoittanut kehitysapua arvostelevan bestsellerin "Dead Aid: Why Aid is Not Working and How There is a Better Way For Africa", ("Kuollut apu: Miksi apu ei toimi ja mikä olisi Afrikalle parempi tie", 2009).


title: Dambisa Moyo

text: Moyon toinen kirja "How the West Was Lost: Fifty Years of Economic Folly - And the Stark Choices that Lie Ahead" ilmestyi 2011 ja kolmas "Winner Take All: China's Race for Resources and What It Means for the World" vuonna 2012.


title: Dambisa Moyo

text: Moyo on suorittanut Oxfordin yliopistossa taloustieteen tohtorin tutkinnon. Vuonna 1997 hän saavutti julkishallinnon master-tutkinnon kansainvälisen kehityksen alalta Harvardin yliopistosta (Kennedy School of Government). Hänellä on myös MBA-tutkinto rahoituksesta ja BS-tutkinto kemiasta Washingtonissa sijaitsevasta American Universitysta. Hän on työskennellyt Maailmanpankissa sekä globaalin makrotaloustieteen ekonomistina Goldman Sachsissa.


title: Dambisa Moyo

text: TIME Magazine nimesi Moyon yhdeksi maailman sadasta vaikutusvaltaisimmasta ihmisestä toukokuussa 2009.


title: Dambisa Moyo

text: Moyo valittiin 2009 Oprah Winfreyn listalle 20 huomattavasta visionääristä.


title: Dambisa Moyo

text: Hän on puhunut useissa organisaatioissa mukaan lukien OECD, Maailmanpankki, IMF, Council on Foreign Relations, American Enterprise Institute, vuoden 2009 "Munk Debates" sekä useimmat G7-maat. Vuonna 2009 hän puhui europarlamentin TEDx-konferenssissa.


title: Dambisa Moyo

text: Hän kirjoittaa säännöllisesti talouslehtiin, muun muassa The Economistiin ja Financial Times ja on ollut vieraana mm. kanavilla CNN, CNBC.


title: Dambisa Moyo

text: Moyo on lasten hyväntekeväisyyteen keskittyvän Absolute Return for Kids (ARK) -sijoitusrahaston suojelija sekä kehitysmaiden paikallisyhteisöjen koulutusmahdollisuuksia edistävän Room to Read -hyväntekeväisyysjärjestön hallituksen jäsen.


title: Dambisa Moyo

text: "Dead Aid: Why Aid Is Not Working and How There is Another Way for Africa" osoittaa, miten kehitysapu on vahingoittanut Afrikkaa ja miten se tulisi poistaa. Se pääsi "New York Times -lehden bestseller-listalle". Se on julkaistu kiinaksi, englanniksi, ranskaksi, saksaksi, kreikaksi, italiaksi, japaniksi, koreaksi, puolaksi, portugaliksi ja hollanniksi.


title: Dambisa Moyo

text: Kirja esittää, miten kehitysmaat voivat rahoittaa kehitystä sen sijaan, että eläisivät ulkomaisen avun varassa.


title: Dambisa Moyo

text: Erkki Tuomiojan mukaan "Moyon väärin suunnatun ja korruptiivisia rakenteita ylläpitävän kehitysyhteistyön kritiikki on täysin perusteltua samoin kuin hänen ohjelmallinen näkemyksensä, että kehitysyhteistyö tulee ajaa alas ja korvata normaaleilla kauppaan ja taloudelliseen yhteistyöhön liittyvillä rahavirroilla. - - Markkinavoimien kuri pitää huolen siitä, että rahahanat sulkeutuvat heti, jos tulosta ei synny tai raha katoaa väärinkäytöksiin."


title: Dambisa Moyo

text: Financial Times tiivistää kirjan: "Loputon kehitysapu Afrikan hallituksille, Moyo kirjoittaa, on tuottanut riippuvuutta, rohkaissut korruptiota ja lopulta tehnyt pysyväksi huonon hallinnon ja köyhyyden." Moyon mukaan kehitysapu takaa köyhyyden kierteen ja estää talouskasvun Afrikassa.


title: Dambisa Moyo

text: Harvardin professori, historioitsija Niall Ferguson kirjoitti kirjan esipuheen ja kansisitaatissa mm. ghanalainen YK:n entinen pääsihteeri Kofi Annan sanoo "Dambisa Moyo esittää vastustamattoman uuden tien Afrikalle".


title: Dambisa Moyo

text: Moyon ajatukset ovat lähellä Ruandan presidentti Paul Kagamen näkemyksiä. Kagamen mukaan kirja ""Dead Aid" on kuvannut tarkasti nykypäivän kehitysapukulttuurin". Kagame myös kutsui Moyon Ruandaan keskustelemaan aiheesta ja osti kirjan jokaiselle ministerilleen. Myös Senegalin presidentti Abdoulaye Wade on esittänyt samanlaisia näkemyksiä kehitysavusta. Moyon mukaan kauppa on ensisijainen ratkaisu, mutta myös luottoja ja mikroluottoja tarvitaan. Kiinan pääministeri Wen Jiabao on todennut kirjan puolustavan Kiinan ja Afrikan taloudellista yhteistyötä.


title: Dambisa Moyo

text: Kirjaa on myös kritisoitu. Kansainvälisen kaupan professorin Pertti Haaparannan mukaan Moyon väite kehitysavun turmiollisuudesta ei kestä lähempää tarkastelua. Huomattavan monet kirjassa esitetyt väitteet ovat vääriä ja ne ovat sisäisesti ristiriitaisia.


title: Dambisa Moyo

text: Moyon toinen kirja "How the West Was Lost: Fifty Years of Economic Folly - And the Stark Choices that Lie Ahead" ("Kuinka Länsi menetettiin: viisikymmentä vuotta taloudellista hulluutta - ja edessä olevat kovat valinnat") ilmestyi 2011 (Penguin ja Farrar, Straus & Giroux).


title: Dambisa Moyo

text: Kirja analysoi Lännen taloudellisen ylivallan hiipumista viimeisten 50 vuoden aikana. Moyo tutkii mm. kuinka USA:n vääristyneet valinnat ja virheelliset poliittiset valinnat pääoman, työn ja teknologian osalta ovat johtaneet taloudelliseen ja geopoliittiseen keinulautaan, joka on nyt kallistumassa kehittyvien maiden hyväksi.


title: Dambisa Moyo

text: Vuonna 2012 julkaistu kolmaskin kirja on myyntimenestys. Se kertoo mm. Kiinan "maailmanvalloituksesta" ja "raaka-ainesodista". Moyo väittää Yhdysvaltojen hyökkäysten Irakiin ja Afganistaniin olevan raaka-aineiden turvaamisen motivoimia. Hän myös sanoo Kiinan Afrikkaan tekemien investointien auttavan Afrikan kehitystä huomattavasti.


title: Sunyani

text: Sunyani on Ghanan Brong-Ahafon hallintoalueen pääkaupunki. Vuonna 2000 siellä oli noin 62 000 asukasta.


title: Sunyani

text: Kaupungissa on lentokenttä, mutta sen kiitotie on alle 1 300 metriä pitkä. Siksi sitä käyttävät vain pienet koneet kotimaan lentoihin.


title: Maitolaiturimuseo

text: Maitolaiturimuseo sijaitsee Tampere–Ruovesi-tien varrella Velaatan kaupunginosassa Tampereella. Kyseessä on yksi Suomen pienimmistä museoista. Yhdestä maitolaiturista koostuvan museon intendenttinä toimii vapaa-ajanharrastuksenaan museota ylläpitävä Timo Malmi. Museo ilmoittaa keskeiseksi tavoitteekseen lähentää kaupunkien ja maaseudun asukkaita. Tämän tarkoituksensa toteuttamiseksi museo tuo esille ajankohtaisia ja historiaan liittyvä asioita, jotka kiinnostavat molempia kohderyhmiä.


title: Kaunasin vanhakaupunki

text: Kaunasin vanhakaupunki sijaisee Niemen- ja Nemumasjoen yhtymiskohtaan rakennetun Kaunasin linnoituksen ympärillä. Lännessä ja etelässä rajana on joki, kun taas muut rakennukset on rakennettu linnoituksen itäpuolelle. Kaupungin perustana on vanha linnoitus, jota kunnostetaan myös Euroopan unionin rakennerahastojen tuella.


title: Kaunasin vanhakaupunki

text: Kaunasin linnoituksen vieressä on fransiskaaneille kuuluva Pyhän Yrjön kirkko, joka oli Liettuan sosialistisen neuvostotasavallan aikana varastorakennuksena. Kirkon täydellisen entisöinnin arvoksi on arvioitu noin 10 miljoonaa euroa. Kirkossa on jumalanpalveluksia varten punaisista tiilistä tehty tilapäinen alttari ja tuoleina toimivat retkeilytuolit.


title: Kaunasin vanhakaupunki

text: Kaunasin vanhassakaupungissa on useita museoita, kuten Kaunasin keramiikkamuseo, jonka vanhimmat ruukut ovat 1400-luvulta. Näyttelyssä on myös koristetiiliä ja tiiliä, joihin on sinetöity hallitsijoiden kuvia. Osa keramiikkamuseon näyttelystä on ulkomailta saatua, kuten yhdysvaltalainen tilapäiskokoelma.


title: Kaunasin vanhakaupunki

text: Osa keramiikkamuseon Kaunasin vanhan kaupungintalon kellarissa olevista tiloista on ollut aikoinaan vankiselleinä. Yksi huoneista on eristysselli, karsseri.


title: Kaunasin vanhakaupunki

text: Kaunasin viestintämuseossa on lyhyt esittely postilaitoksesta Liettuan suuriruhtinaskunnassa ja myös Liettuan tasavallassa vuoteen 1939. Viestintämuseon merkittävin osa liittyy puhelin-, radio- ja televisiotekniikkaan. Kaunasissa on ollut alaan liittyvää elektroniikkateollisuutta. Erilaiset puhelimet, radiovastaanottimet kuin myös Nokian ja Benefonin matkapuhelimet ovat edustettuina, samoin myös kaapelit paperieristeisistä kuparikaapelista ajanmukaisiin valokaapeleihin.


title: Paltamon vaakuna

text: Paltamon vaakuna on Paltamon kunnan tunnus. Vaakunan aihe viittaa tervanpolttoon ja tervakauppaan sekä niiden keskeiseen merkitykseen alueella varsinkin 1800-luvulla, joskin Paltamossa tervaa oli poltettu jo 1600-luvulla.


title: Paltamon vaakuna

text: Vaakunan selitys on ”kultakentässä hirsittäin, alatusten, kolme mustaa tervavenettä tynnyreineen.” Vaakunan on suunnitellut Gustaf von Numers, ja Paltamon kunnanvaltuusto hyväksyi sen kokouksessaan 20. maaliskuuta 1953. Sisäasiainministeriö vahvisti vaakunan käyttöön 19. syyskuuta samana vuonna.


title: Kaunasin vanha kaupungintalo

text: Kaunasin vanha kaupungintalo sijaitsee Kaunasin vanhassakaupungissa raatihuoneentorin (kaupungintalontorin) keskellä. Se on suunniteltu ja rakennettu 1700-luvun lopulla.


title: Kaunasin vanha kaupungintalo

text: Raatihuoneen kellarissa on Kaunasin keramiikkamuseo ja yläkerrassa, entisessä kaupunginraadin (kaupunginvaltuuston) salissa on Suomen maistraattia vastaava avioliittojen vihkimis- ja rekisteröimistoimisto, joka oli samassa paikassa jo Liettuan sosialistisen neuvostotasavallan aikana. Liettuassa uskonnollisilla yhteisöillä ei ole oikeutta oman vihkitoimituksensa yhteydessä vahvistaa avioliittoa oikeudelliseksi valtiossa sitovaksi Suomen evankelis-luterilaisen kirkon tai Suomen ortodoksisen kirkon tapaan. Uskonnollinen vihkiminen on siten viranomaisen vahvistettava erikseen oikeudelliseksi sitovaksi sopimukseksi. Toisen tai molempien vihittävistä on oltava Kaunasista, jotta vihkiminen voidaan suorittaa vanhassa kaupungintalossa. Vihkitoimitukseen on varauslista, jota hoitaa yksityinen yritys, ja yhden avioparin vihkimiseen varataan kymmenen minuuttia aikaa.


title: Kaunasin vanha kaupungintalo

text: Vanhan kaupungintalon kellarissa on Kaunasin keramiikkamuseo, jossa on keramiikkaa, esimerkiksi ruukkuja 1400-luvulta, mutta myös nykyaikaista keramiikkataidetta.


title: Kaunasin vanha kaupungintalo

text: Raatihuoneentorin ympärillä on muun muassa jesuiittakirkko, Mainoriksen museo ja Kaunasin viestintämuseo. Kaupungintalon itäpuolella on kaupungin järjestämä avoin langaton lähiverkko. Raatihuoneen itäseinän ja kadun välissä on telttakatoksinen ulkoilmaravintola, johon tarjoillaan kadun ylitse liettualaisravintolasta. Alueella on myös maksullisia pysäköintipaikkoja, johon avoin langaton lähiverkko ulottuu.


title: Banaani Joe

text: Banaani Joe on vuonna 1982 tehty italialais-saksalainen elokuva. Elokuvan nimiroolissa on Bud Spencer joka on myös käsikirjoittanut elokuvaa. Elokuvan on ohjannut Stefano Vanzina.


title: Banaani Joe

text: Banaani Joe on sivistyksen ulkopuolella kasvanut mies joka asuu Amantido-nimisessä kylässä jossain päin Etelä-Amerikkaa. Joella on mustan vaimonsa kanssa 20 lasta ja hän elättää itsensä myymällä banaaneja kylällä. Eräänä päivänä Amantidoon saapuu paikallinen gangsteri Torsillo joka aikoo perustaa banaanitehtaan Joen kylän paikalle. Kun Torsillon apulainen Sam Moreno tekee maanmittausta paikan päällä, Joe saa selville näiden aikeet ja heittää Morenon sekä tämän apurit takaisin veneeseen lähettää nämä menemään. Torsillo saa kuitenkin tietää ettei Joella ole minkäänlaista lupaa banaanin myyntiin ja laittaa tämän vuoksi poliisit hänen peräänsä. Poliisit antavat Joelle kaksi vaihtoehtoa: joko hankkii luvan banaaninmyyntiin tai hänen veneensä takavarikoidaan ja hän joutuu vankilaan. Joe tapaa Manuelin joka myy hänelle valheellisen myyntiluvan, Manuel onnistui tässä sen vuoksi koska Joe ei osaa lukea.


title: Banaani Joe

text: Joe päättää hankkia luvan ja lähtee siksi kaupungille. Ennen kuin hän menee kaupungille hän osallistuu rekka-ajokilpailuun jonka voittaja saa määrätä banaanin markkinahinnan seuraavan viikon ajaksi. Joe voittaa kilpailun vaikka ei ole koskaan ennen edes ajanut autoa ja vaikka Torsillon sponsoroima rekka pelaa likaista peliä. Saavuttuaan maaliin Joe törmää suoraan päin Torsillon limusiinia joka lentää omistajineen päivineen läheiseen veneeseen. Torsillo rikkoo luitaan ja usuttaa henkivartijansa Joen perään. Joe tyrmää kuitenkin helposti nämä ja tapahtumia seurannut Torsillo pakenee hyppäämällä mereen.


title: Banaani Joe

text: Kaupungille päästyään Joelle avautuu ihan uusi maailma. Hän muun muassa luulee TV:ssä esiintynyttä naista oikeaksi ja päätyy ostamaan sen takia vaatteita kodinkoneliikkeeseen. Joe tapaa uudestaan Manuelin joka on tällä kertaa joutunut huijattujen ahdistelemaksi. Joe puuttuu tilanteeseen saadakseen rahat takaisin Manuelilta, joka palauttaa ne uhkailujen jälkeen ja tarjoutuu menemään hänen kanssaan vaateostoksille. Joe ostaa vaatekaupasta itselleen 1 000 dollarilla hienommat vaatteet kunnes Manuel katoaa. Joe saa huomata että Manuelin hänelle palauttama paperilappu ei ollut seteli. Joelta löytyy kuitenkin oikeata rahaa joista myyjä velottaa lopulta 500 jotta ei veisi Joelta kaikkea.


title: Banaani Joe

text: Vaatekauppiaan neuvosta Joe päätyy menemään töihin portsariksi paikalliseen yökerhoon jonka Torsillo omistaa hänen tietämättään. Joe tapaa paikan päällä laulajaksi palkatun Doriannen johon hän rakastuu. Joe myös heittää pois kaikki Doriannen kanssa juttelemaan tulevat miehet, mukaan lukien hänen esimiehensä sekä itse Torsillon. Dorianne kiinnostuu itsekin Joesta ja he lupaavat tavata myöhemmin. Joe sen sijaan saa potkut.


title: Banaani Joe

text: Joe saa tietää että hänellä pitää olla henkilötodistus jotta hän ylipäätään voisi saada luvan myydä banaaneja. Hän lähtee kirkkoon isä Martinon puheille. Torsillon kätyrit ovat myös kirkossa, mutta Joe pysäyttää heidät helposti. Keskusteltuaan Martinon kanssa hän neuvoo tätä menemään rekisteröintitoimistoon hakemaan syntymätodistusta. Joe saa vastaansa valtavat jonot jotka ohittaa tuuppimalla ihmisiä. Hän kuitenkin raivostuu huomattuaan että tarvitsisi syntymätodistukseensa henkilötodistuksen tai toisin päin. Hän pääsee keskustelemaan toimiston johtajan kanssa joka suosittelee Joeta menemään armeijaan josta hän saa alokaskautensa päätyttyä jonkinlaisen todistuksen jolla voi saada myös henkilötodistuksen. Joe menee armeijaan ja hänestä tulee alokkaita simputtavan kersantin painajainen. Lopulta molemmat päätyvät keittiöön kuorimaan perunoita Joen toimiessa entistä kersanttia korkea-arvoisempana-


title: Banaani Joe

text: Saatuaan armeijan loppuun Joe palaa rekisteröintitoimistoon mukanaan todistus että hän on käynyt armeijan. Hän saa kuitenkin kuulla että kaikki henkilötodistukset ja luvat jotka hänellä on jäljellä tulevat viemään useita kuukausia, koska ne tarvitsevat ministerin allekirjoituksen. Tällöin Joen pinna palaa ja hän marssii omin päin ministerin toimistoon mukanaan joukko muita vihaisia allekirjoitusta odottavia. Torsillo keskustelee samaan aikaan ministerin kanssa ja pakenee Joen nähdessään. Joe nostaa vimmoissaan ministerin seinälle ja leimaa oma-aloitteisesti myyntilupansa sekä kaikkien muidenkin toimiston kävijöiden jotka tulevat paikalle.


title: Banaani Joe

text: Joe pidätetään lopulta ja hänet tuomitaan kymmenen vuoden vankeuteen virkavallan vastustamisesta sekä ministerin loukkaamisesta. Hän saa sellikaverikseen Manuelin ja aikoo kostaa tälle tämän petturuudesta. Manuelin onneksi Dorianne tulee paikalle kertoen matkaavansa Joen kotikylään Amantidoon ja hän tuo samalla Joelle paperit jotka oikeuttavat hänet myymään banaaneja. Joe riemuitsee ja Manuel pelastuu.


title: Banaani Joe

text:
Amantidossa Torsillo ja Moreno ovat kaikessa hiljaisuudessa rakentaneet valtavan kasinon Joen kotikylään. Tarkoituksena olisi että kaikki Torsillolle työskentelevät kyläläiset pelaisivat rahansa itse kasinossa. Dorianne on mukana seuraamassa tapahtumia. Joe ja Manuel palaavat kuitenkin kaikkien yllätykseksi takaisin kylään ja Joe tuhoaa koko kasinon käsin. Hän nappaa myös Torsillon ennen kuin poliisit saapuvat paikalle. Poliisit eivät kuitenkaan pidätä vankilasta karannutta Joeta vaan kertovat ilouutisen kuinka presidentti on saanut itselleen poikavauvan ja samalla "perijän" kiitos Manuelin hänelle myymän lääkeen. Presidentti antaa tästä kiitollisena yleisen armahduksen johon myös Joe ja Manuel lukeutuvat. Joe löytää poliisin paperien joukosta etsintäkuulutuksen Torsillosta joka paljastuu lukuisia salanimiä käyttäneeksi rikolliseksi joka on etsintäkuulutettu Euroopassa. Manuel päättää tämän jälkeen ryhtyä pankinjohtajaksi kun taas Joe ryhtyy lastensa tavoin käymään koulua jonka Dorianne perustaa hänen kyläänsä. Joe jatkaa myös banaanien myyntiä kuten ennen.
Elokuvaa kuvattiin Luoteis-Kolumbiassa Golfo de Uraban Turbossa. Elämä on jatkunut tähänpäivään asti banaanikaupoilla, jossa alukset odottavat ankkurissa banaaneja lastattavan. Hallintorakennus, jossa Banana Joen paperiasiat hoidettiin on nykyään kansankielellä, Hotel Caribe a Cartagena de Indias, Cartagenan Bocagrandessa. Sinne kyyditsee sivuosaa näyttelevänä Marina Langner, joka myös yhdessä kohtauksessa laulaa I Wanna Believe (1981). Kasarmit on elokuvassa Zoncadaksi nimetty, jonne Banana Joe lähtee asepalvelukseen. Nimeä hoetaan ainakin alkuperäisellä raidalla monta kertaa viitaten kasarmin "Moncada" teatterin kuuluisaan episodiin ja Kuuban vallankumoukseen liittyen vuonna 1959. Oliver Onionsin musiikkia on myös tässä elokuvassa tunnusmusiikin muodossa.


title: Vytautas Suuren sotamuseo

text: Vytautas Suuren sotamuseo on Liettuan puolustusministeriön ylläpitämä sotahistoriallinen museo. Se on sijoitettu uusklassista tyyliä edustavaan suureen rakennukseen Kaunasissa.


title: Vytautas Suuren sotamuseo

text: Museon etupihalla on useita sotilashenkilöitä kuvaavia realistisia veistoksia ja ikuinen tuli 1918–1923 Liettuan itsenäistymiseen ja vapaustaisteluun liittyneiden kaatuneiden muistoksi. Pihalla on kaksi neuvostoliittolaista 45 mm:n panssarintorjuntatykkiä ja kevyt telatykki.


title: Vytautas Suuren sotamuseo

text: Museon päähallissa on kopiovaloksia 1600-luvun tykeistä, ruhtinaiden kuvia sekä Liettuan suuriruhtinaskunnan ja suuriruhtinaiden kuvia.


title: Vytautas Suuren sotamuseo

text: Museossa on merkittävä 1700-luvun kiväärien ja pistoolien kokoelma, johon kuuluu runsaasti musketteja. Toinen edellistä suppeampi kokoelma on ensimmäisen maailmansodan saksalaisia kranaatinheittimiä ja jalkaväkiaseita, joita oli saatu sotasaaliiksi Bermontin joukoilta, joiden mukana taistelivat myös baltiansaksalaiset Liettuan itsenäistymistä vastaan.


title: Vytautas Suuren sotamuseo

text: Museossa esitellyistä siviilitapahtumista merkittävin on Atlantin ylilentoyrityksestä jäljelle jäänyt lentokoneen hylky. Onnettomuus johti kahden liettualaisen lentäjän kuolemaan. Lentäjät on kuvattu Liettuan kymmenen latin setelissä. Osan näyttelystä muodostavat liettualaisten itsenäisyystaistelijoiden graniittinimitaulut.


title: Paholaismuseo

text: Paholaismuseo on Kaunasissa sijaitseva paholaisveistosten näyttely. Kokoelman perustajan tarkoituksena oli kerätä kolmetoista tusinaa paholaisen kuvia, mutta niitä oli lopuksi noin 260. Museon portaikossa on paholaisiin liittyviä piirroksia kehystettyinä seinillä ja kaksi noitanukkea.


title: Paholaismuseo

text: Pimeähköissä saleissa on keramiikkaveistettyjä paholaisia eri aikakausilta, ja nämä ovat esillä valaistuissa vitriineissä. Yksi veistoksista kuvaa Adolf Hitlerin Josif Stalinin ruoskalla yllyttämänä paholaisena. Museon esittelytekstit ovat liettuaksi sekä pääosin myös englanniksi. Valokuvaus omaan käyttöön on sallittua, mutta se maksaa erikseen.


title: Jeesuksen ylösnousemuksen kirkko

text: Jeesuksen ylösnousemuksen kirkko on näkötornitasanteen käsittävä valkoinen katolinen kirkko Kaunasin kaupungissa Liettuassa.


title: Jeesuksen ylösnousemuksen kirkko

text: Sen matkailullinen merkitys perustuu näköalatasanteeseen, jolta näkee Kaunasin laajasti. Kirkon lähellä Kaunasin uudella keskusta-alueella ovat Vytautas Suuren sotamuseo, Paholaismuseo ja taidemuseo.


title: WWE Bad Blood

text: Bad Blood (alun perin Badd Blood) oli showpaini pay-per-view (PPV) tapahtuma, minkä tuotti World Wrestling Entertainment (WWE), jotka pidettiin vuosina 1997, 2003 ja 2004. Vuonna 1997 se oli otsikoitu . Vuosina 2003-2004 tapahtuma kuului RAW brändille. Jokaisessa kolmessa Bad Blood tapahtumassa pidettiin päätapahtuma matsina Hell in a Cell matsi. Vuonna 2005 tapahtuman korvasi One Night Stand, kun Vengeance siirtyi kesäkuulle ja The Great American Bash siirtyi heinäkuulle.


title: Akropolis (Kaunas)

text: Akropolis on ostoskeskus Kaunasissa, Liettuassa. Se on rakennettu lähelle Niemenjoen rantaa ja sen viereen joen toiselle puolelle valmistuu Žalgiris Arena -sisähalli koripallon euroopanmestaruuskilpailuja varten.


title: Akropolis (Kaunas)

text: Rakennuksen länsipuolella on nelikerroksinen vapaa pysäköintialue, jonka neljäs kerros on viereisen kirkon tornien tasalla, ja se on autolla tavoitettavana näköalatasanteena.


title: Akropolis (Kaunas)

text: Kiinteistö on yhdistelmä kalliita merkkitavarakauppoja, tavallista Maxima-elintarvikemyymälää, kalliita konditorioita. Rakennuksen sisällä on säilytetty myös kaksi alueella sijainnutta vanhempaa rakennusta. Ostoskeskuksessa on myös kirjakauppoja.


title: Liettuan kansatieteellinen museo

text: Liettuan kansatieteellinen museo () on moneksi kyläksi muodostettu ulkomuseoalue Rumšiškėssa. Museo sijaitsee metsäisellä alueella, ja siellä on siirrettyjä ja kopioksi rakennettuja rakennuksia. Museo vastaa Suomen Seurasaarta.


title: Liettuan kansatieteellinen museo

text: Museo sijaitsee noin 20 kilometriä Kaunasista Vilnaan kulkevan tien länsipuolella, kilometrin verran moottoritieltä 232 km:n kilometritolpan jälkeen.


title: Liettuan kansatieteellinen museo

text: Museossa on jurtan muodossa muistettu myös liettualaiseen tapaan Siperiaan Neuvostoliiton aikana karkotettuja ihmisiä.Miestelikseen rakennetaan katolisen maalaiskirkon kopiota.


title: Brad Jones

text: Brad tai Bradley Jones voi viitata seuraaviin henkilöihin:


title: Baroness

text: Baroness on Action Force -universumissa esiintyvä superrikollinen. Larry Haman ja Herb Trimpen luoma hahmo esiintyi ensimmäisen kerran vuonna 1982 -sarjakuvalehden ensimmäisessä numerossa. Hasbro toi hahmon myöhemmin vuonna 1984 mukaan lelusarjaansa.


title: Baroness

text: Baroness palvelee Cobra organisaation tiedustelu-upseerina ja luutnanttina Cobra Commanderille. Hän oli rikkaan eurooppalaisen aristokraatti pariskunnan lapsi, jolle vanhemmat antoivat mitä vain tarvitsi. Kasvettuaan aikuiseksi Anastasia Cisarovna liittyi aluksi opiskelijoiden radikaaliryhmään ja siitä ääriliikkeisiin. Lopulta Cisarovna löysi itsensä terroristijärjestö Cobran riveistä, jossa hän sai koodinimekseen Baroness. Hän on Cobra Commanderin ja Destron ohella Cobran keulahahmo. Vaikka Baroness on kiinnostunut Destrosta se ei estä häntä ajoittain juonittelemasta kahta johtajaa tappelemaan keskenään.


title: Baroness

text: Morgan Lofting ääninäytteli Baronessia vuoden 1983 minisarjassa.


title: Baroness

text: Baroness toimi useimmiten vakoojana. Hän asensi paikantajalaitteen, joka auttoi Cobra-järjestöä varastamaan armeijan satelliitin. Duke oli saada Baronessin kiinni, mutta joutui vahingossa Baronessin kanssa siirtymälaitteen kautta Cobran tukikohtaan. Sittemmin Baroness matkusti Venäjälle, jossa hän asensi paikantajalaitteen, jonka avulla Cobra teleportasi Venäjän armeijan ja tappoi heidän säteellä.


title: Baroness

text: Morgan Lofting ääninäytteli Baronessia vuoden 1985 animaatiosarjassa Action Force.


title: Baroness

text: Baroness esiintyi sarjassa ensimmäisen kerran neljännessä jaksossa, jossa hän sai Cobralta tehtäväkseen asentaa neljännen ja viimeisen jättiläiskuution paikalleen yhdessä Destron kanssa. Kadonneiden sielujen merialueella he suorittivat tehtävän onnistuneesti, mutta Joen joukot onnistuivat kuitenkin pysäyttämään pimeyden pyramidin koostumuksen ja Cobra Commander käski Destroa luomaan matalakorkeuksisen pimeyden pyramidin, jossa Baroness oli mukana seuraamassa tilannetta. Se kuitenkin tuhoutui Joen joukkojen onnistuessa tuhoamaan koko pyramidin lähteen. Baroness joutui lopulta naamioitumaan ja pakeni metrolla yhdessä Destron, Crimsonin kaksosten ja Cobra Commanderin kanssa.


title: Baroness

text: Amy Birnbaum ja Kayzie Rogers ääninäyttelivät Baronessia :ssa vuosina 2005-2006. Sarjassa Baroness on lojaali Cobra Commanderille ja kykenee luomaan itsestään useita hologrammeja harhauttaakseen tai hämätäkseen vastustajiaan.


title: Baroness

text: Grey DeLisle ääninäytteli Baronessia vuoden 2009 animaatiosarjassa .


title: Baroness

text: Sarjassa Baronessilla on lyhyt rooli. Se pitää yhdessä Destron kanssa ryhmän tiedemiehiä panttivankina. Roadblock ja Gung-Ho hyökkäävät heidän piilopaikkaansa ja ampuvat Baronessia sekä Destroa sillä välin, kun Stalker pelastaa tiedemiehet maassa olevan luukun kautta. Lopulta Roadblock ja Gung-Ho vangitsevat kaksikon.


title: Baroness

text: Teryl Rothery ääninäytteli Baronessia vuoden 2004 tietokoneanimaatioelokuvassa .


title: Baroness

text: Baronessilla oli pienirooli. Hän onnistui elokuvan alussa tainnuttamaan kaasulla kenraali Hawkin, jonka Cobra Commander oli käskenyt sieppaamaan Destron kanssa. Sittemmin Baroness nähtiin lähinnä Destron rinnalla kuuntelemassa Cobra Commanderin käskyjä. Hän taisteli vielä elokuvan loppupuolella hetkellisesti Scarlettia vastaan.


title: Baroness

text: Baroness esiintyi vuoden 2009 elokuvassa , jossa hahmoa näytteli Sienna Miller.


title: Baroness

text: Elokuvassa Baronessin oikea nimi on Ana Lewis, joka oli Duken morsian. Duke jätti kuitenkin hänet tuntiessaan syyllisyyttä luvattuaan tuoda Lewisin veljen, Rexin elossa pois sotareissulta. Rexin oletettiin kuolleen, mutta hän oli selvinnyt pommi-iskusta ja sieppasi siskonsa. Rex piikitti siskoonsa nanohiukkasia, jonka myötä hänestä tuli yksi Cobran jäsenistä ja sai koodinimekseen Baroness. Hän meni naimisiin ranskalaisen tiedemiehen paroni Daniel DeCobrayn kanssa ja otti siviilinimekseen Anastascia DeCobrayn.


title: Baroness

text: Sittemmin Baroness sai tehtäväkseen kaapata yhdysvaltain armeijalta nanohiukkasydinkärkiä sisältäneen salkun, jota he olivat kuljettamassa turvaan. Baroness iski joukkoineen armeijan kimppuun, mutta ei saanut salkkua heti haltuunsa G.I. Joe joukkojen saapuessa paikalle pelastamaan salkun joutumasta vääriin käsiin. Myöhemmin he tekevät uuden hyökkäyksen, tällä kertaa Joen päämajaan, jossa Baroness joutuu tappelemaan Scarlettia vastaan saadakseen salkun haltuunsa. Cobran organisaatio päättää käyttää hyväkseen Baronessin aviomiestä, jonka Storm Shadow ja Baroness pakottavat aktivoimaan nanohiukkasydinkärjet. Lopulta Baroness antaa merkin, jonka myötä Storm Shadow tappaa DeCobrayn. He suuntaavat kohti Pariisin keskustaa, jossa he aikovat tuhota Eiffelin tornin. G.I. Joen erikoisjoukot yrittävät estää heitä, mutta onnistuvat puolittain estämään pahemmilta tuhoilta, kun Duke onnistuu sammuttamaan nanohiukkasten toiminnan hypättyään Storm Shadown ja Baronessin kanssa helikopteriin, jossa hän painaa Baronessilla olevaa katkaisijaa. Kaksikko vie kuitenkin Duken Cobran päämajaan, jossa he yrittävät aivopestä hänet piikittämällä nanohiukkasia Duken päähän. Baronessin pää selkoaa nanohiukkasten vaikutuksesta ja pelastaa Duken. Hän päättää samalla auttaa tuhoamaan Cobran ja he saavat kiinni Destron ja vastikään Cobra Commanderiksi julistautuneen Rexin. Baroness joutuu kuitenkin lopuksi viettämään aikaansa eristyksessä, jotta kaikki hänen kehonsa sisällä olevat nanohiukkaset saadaan turvallisesti pois.


title: Somebody Loves Me

text: ”Somebody Loves Me” on George Gershwinin ja Emilia Renaudin säveltämä ja B. G. DeSylvan ja Ballard MacDonaldin sanoittama musiikkikappale vuoden Broadway-musikaalista "George White’s Scandals of 1924". Sen esitti musikaalissa Winnie Lightner. Ensimmäisen singlelistoille nousseen version äänitti Paul Whitemanin orkesteri vuonna 1924. Whitemanin nauhoitus pysyi Yhdysvalloissa listojen kärjessä viisi viikkoa.


title: Somebody Loves Me

text: Kappale oli pinnalla joitakin vuosia näytelmän ensiesityksen jälkeen, mutta myöhemmin siitä on tullut suositumpi jazzmusiikin improvisaatiovälineenä. Sen ovat nauhoittaneet muun muassa Fletcher Henderson (1930), Benny Goodman (1936), Benny Carter (1937), Bing Crosby (1939) Bud Powell (1950), Oscar Peterson (1952), Kiri Te Kanawa (1987) ja Meat Loaf (1998). Lena Horne lauloi sen vuoden 1944 elokuvassa "Amor, Amor", ja elokuvassa "Rytmin kiihkoa" (1955) sen esitti Peggy Lee. Kanadalainen laulukvartetti The Four Lads nousi listoille vuoden 1952 nauhoituksellaan.


title: Fitness

text: Fitness voi tarkoittaa muun muassa seuraavia asioita:


title: Kuubandoggi

text: Kuubandoggi ("Dogo Cubano") on sukupuuttoon kuollut kuubalainen koirarotu, joka tunnetaan myös nimellä "kuubanmastiffi".


title: Kuubandoggi

text: Kuubandoggi oli bullmastiffin tyyppinen. Kooltaan se oli englanninbulldoggin ja mastiffin väliltä. Pää oli leveä ja litteä ja korvat keskikokoiset ja osittain riippuvat. Kuono oli lyhyt, leveä ja äkillisesti loppuva ja huulet erittäin riippuvat. Häntä oli melko lyhyt, lieriömäinen ja ylös hännänpäätä kohti kiertynyt. Rotua kuvailtiin "ruosteen sudenväriseksi" ja sillä oli musta maski, huulet ja raajat..


title: Kuubandoggi

text: Rotu jalostettiin Kuubassa karanneiden orjien kiinniottoa varten. Sitä käytettiin myös koiratappeluihin. Orjakaupan lakkauttamisen jälkeen sen ruokakulut kasvoivat liian suuriksi, minkä vuoksi se kuoli ajan kuluessa sukupuuttoon.


title: HMS Albrighton

text: HMS Albrighton (viirinumero L12) oli Britannian Kuninkaallisen laivaston Hunt-luokan tyypin III saattuehävittäjä, joka palveli toisessa maailmansodassa.


title: HMS Albrighton

text: Alus tilattiin 4. heinäkuuta 1940 John Brown and Companyltä Clydebankistä osana vuoden 1940 hätäohjelmaa. Sen köli laskettiin 30. joulukuuta työnumerolla J1579 ja alus laskettiin vesille 11. lokakuuta 1941. Alus valmistui 22. helmikuuta seuraavana vuonna.


title: HMS Albrighton

text: "HMS Albrighton" sijoitettiin valmistuttuaan Portsmouthin tukikohtaan sijoitettuun 1. Hävittäjälaivueeseen. Aluksen siirtyessä 28. maaliskuuta koulutuksen jälkeen Clydestä Portsmouthiin se määrättiin etsimään kateissa olevaa moottorivenettä HMS ML443, joka oli jäänyt jälkeen palattaessa Saint-Nazairesta (operaatio Chariot). Alus taisteli 24. huhtikuuta Fécampin edustalla E-veneitä vastaan, jolloin yksi saksalaisalus vaurioitui. Alus taisteli 6. toukokuuta Cap d'Aillyn edustalla toistamiseen E-veneitä vastaan.


title: HMS Albrighton

text: Alus tuhosi kesäkuussa Colentinin niemimaan edustalla saksalaisen rannikkosaattueen höyrykäyttöisten tykkiveneiden 7 ja 8 kanssa. Alus palveli saattajana, kunnes se määrättiin elokuussa tukemaan suunniteltua kanadalaisjoukkojen maihinnousua Dieppeen (operaatio Jubilee). Alus suojasi 19. elokuuta maihinnousualuksia Dieppeen. se kärsi lieviä vaurioita rannikkotykistön tulessa. Alus pelasti eloonjääneet "HMS Berkeleyltä", kun alus oli menettänyt liikuntakykynsä ilmahyökkäyksessä. "HMS Albrighton" upotti vauriotuneen sisaraluksensa torpedoimalla.


title: HMS Albrighton

text: Alus kävi 7. lokakuuta tulitaistelua Le Havren rannikkotykistön kanssa. Se oli 13. lokakuuta Force A:ssa "HMS Cottesmoren", "HMS Eskdalen", "HMS Glaisdalen" ja "HMS Quornin" kanssa pysäytettäessä Saksan laivaston kaappari "Komet", joka matkasi Kanaalin lävitse Atlantille.


title: HMS Albrighton

text: "HMS Albrighton" suojasi 7. marraskuuta saattueen KMS2 Gibraltarille Pohjois-Afrikan maihinnousua varten. Alus saapui 9. marraskuuta Gibraltarille. Se saattoi torpedon vaurioittaman hollantilaisen matkustaja-aluksen "Nieuw Zeelandin" Gibraltarille. Alus suojasi 12. marraskuuta torpedo-osumasta liikuntakyvytöntä "HMS Marnea". Se palasi 18. marraskuuta kotimaahan saattueen MKF1 mukana.


title: HMS Albrighton

text: Alus palasi laivueeseensa palvellakseen Kanaalin alueella. Se hyökkäsi 11. joulukuuta Dieppen edustalla saksalaisen saattueen kimppuun "HMS Whitshedin" kanssa, jolloin yksi saksalaisalus upposi.


title: HMS Albrighton

text: Palvelus Kanaalin alueella jatkui, kunnes se 27. huhtikuuta 1943 sai tehtäväkseen "HMS Goathlandin" kanssa tuhota rannikkosaattueen Ouissantista 60 merimailia pohjoiskoilliseen. Iskussa upotettiin italialainen saarronmurtaja "Butterfly", sukellusveneentorjuntatroolari sekä "UJ1402". "HMS Albrightonilla" sai surmansa kahdeksan henkeä ja lisäksi haavoittui 25. Tehtävästä vapauduttuaan alus jatkoi palvelustaan laivueen mukana


title: HMS Albrighton

text: "HMS Albrighton" jatkoi palvelustaan laivueessa, kunnes se määrättiin helmikuussa 1944 esikuntalaivaksi Normandian maihinnousuun. Alus taisteli 1. helmikuuta Beachy Headin edustalla saattuetta CW243 suojatessaan Saksan laivaston E-veneitä vastaan. Alus kärsi taistelussa pahoja vaurioita. Se siirrettiin telakalle korjattavaksi sekä muutettavaksi esikunta-alukseksi.


title: HMS Albrighton

text: Alus palasi toukokuussa palvelukseen, jolloin se liittyi Force G:hen komentavan upseerin alukseksi maihinnousuosasto G3:een. Alus osallistui maihinnousun valmistaviin harjoituksiin osaston mukana, mistä se siirtyi kesäkuussa Solentiin odottamaan maihinnousun alkamista.


title: HMS Albrighton

text: Alus määrättiin saattue G16:een, johon kuului yhdeksän maihinnousualusta sekä kaksi pelastusalusta. Saattueen suojana oli "HMS Hambledon". Operaation viivästyttyä vuorokaudella alus matkasi 5. kesäkuuta sillanpäähän kannellaan GOLD rannan vastuullinen komentaja. Seuraavana päivänä alus aloitti GOLD rannan edustalla esikuntalaivana.


title: HMS Albrighton

text: "HMS Albrighton" jatkoi palvelustaan esikuntalaivana operaation täydennysosan aikana. Alus suoritti tarvittaessa partiointi- ja saattotehtäviä. Se upotti 12. elokuuta Lorientista etelään kolme troolaria, joiden miehistöistä se pelasti 22. Alus määrättiin vuoden lopulla muutostöiden jälkeen palaamaan laivueeseensa.


title: HMS Albrighton

text: "HMS Albrighton" siirrettiin 3. tammikuuta 1945 telakalle palautettavaksi saattuehävittäjäksi. Alus palasi telakalta 14. helmikuuta, jolloin se määrättiin koulutuksen jälkeen Sheernessiin sijoitettuun 21. Hävittäjälaivueeseen.


title: HMS Albrighton

text: Alus aloitti maaliskuussa laivuepalveluksen uudessa laivueessaan. Se suojasi saattueita ja valvoi meriliikennettä Pohjanmerellä ja Thamesin suistossa. Euroopan sotatoimien päätyttyä alus siirrettiin 8. toukokuuta Noren alaisuuteen saattuetehtäviin.


title: HMS Albrighton

text: Alus kolaroi 23. toukokuuta LST-238:n kanssa, jolloin se kärsi vaurioita. Se määrättiin kesäkuussa Itäiseen laivastoon huolto- ja muutostöiden jälkeen. Korjausten valmistuttua alus siirtyi Imminghamiin huollettavaksi ulkomaanpalvelukseen.


title: HMS Albrighton

text: Japanin antauduttua alusta ei tarvittu Itäisessä laivastossa, mutta sen muutokset kuitenkin saatettiin loppuun ennen siirtoa Plymouthin reserviin joulukuussa 1945. Alus siirrettiin 1953 Penarthiin ennen siirtoa Gibraltarille. Se sijoitettiin 1955 poistolistalle, jolloin alus palasi kotimaahan Barrowiin odottamaan kohtaloaan.


title: HMS Albrighton

text: Saksan Liittotasavallan kanssa käytyjen keskustelujen tuloksena alus välittiin yhdeksi seitsemästä luovutettavasta aluksesta. Alus huollettiin Liverpoolissa palvelukseen palauttamista 1959. Alus nimettiin luovutettaessa "Rauleksi".


title: HMS Albrighton

text: "Raule" palveli Saksan Liittotasavallan laivastossa Itämerellä yhdeksän vuotta sukellusvenekoulutuksessa. Alus poistettiin palveluksesta 1968 ja se myytiin seuraavana vuonna romutettavaksi Eisen & Metallille Bremeniin.


title: Flustra foliacea

text:
Flustra foliacea on "Cheilostomatida"-lahkoon kuuluva röyhelömäinen sammaleläin,
jota tavataan pääasiassa Pohjanmeressä.


title: Flustra foliacea

text: "F. foliacea" muodostaa merenpohjaan tuuheita runkokuntia, joiden korkeus on tavallisesti 6–10 senttimetriä mutta joskus jopa 20 senttimetriä. Runkokunnat haarautuvat lukemattomiin vaaleanharmaisiin tai -ruskeisiin liuskoihin, jotka tuoksuvat tuoreina voimakkaasti sitruunalle. Liuskat ovat kovia mutta taipuisia ja niiden molemmilla puolilla kasvaa yksittäisiä sammaleläimiä eli "tsooideja".


title: Flustra foliacea

text: Tsooideja on kahta tyyppiä, puolustukseen ja puhdistukseen erikoistuneita "aviculariumeja" ja ravinnonhankintaan erikoistuneita "autotsooideja". Aviculariumit ovat puolet pienempiä kuin autotsooidit ja sijaitsevat autotsooidien muodostamien rivien haaroissa. Tavallisesti tsooidit muodostavat viiden ryhmiä, joissa yksi on keskellä ja neljä muuta sen ympärillä. Yksittäinen tsooidi on kielenmuotoinen ja noin 400 mikrometriä pitkä ja 200–280 mikrometriä leveä. Sen ulkoreunalla on 4–5 nuijamaista piikkiä ja suuaukolla 13–14 lonkeroa.


title: Flustra foliacea

text: "F. foliaceaa" tavataan Pohjanmeressä ja Britteinsaarten ympäristössä.


title: Flustra foliacea

text: "F. foliacea" elää karkealla tai kovalla pohjalla vuorovesivyöhykkeen alapuolella. Se viihtyy etenkin voimakkaissa pohjavirtauksissa.


title: Flustra foliacea

text: "F. foliacea" on planktoninsyöjä.


title: HMS Aldenham

text: HMS Aldenham (viirinumero L22) oli Britannian Kuninkaallisen laivaston Hunt-luokan tyypin III saattuehävittäjä, joka palveli toisessa maailmansodassa.


title: HMS Aldenham

text: Alus tilattiin 4. heinäkuuta 1940 Cammell Lairdilta Hebburnista työnumerolla J3766 osana vuoden 1940 hätäohjelmaa. Sen köli laskettiin 22. elokuuta ja alus laskettiin vesille 27. elokuuta 1941. Alus valmistui 5. helmikuuta seuraavana vuonna.


title: HMS Aldenham

text: "HMS Aldenham" määrättiin helmikuussa 1942 koeajojen, varustaminen ja koulutuksen jälkeen liittymään Välimeren laivastoon. Alus suojasi 21. maaliskuuta "HMS Volunterrin" kanssa Liverpoolista Clydeen viisi ("Arundel Castle", "Empress of Russia", "Duchess of Atholl", "Dominion Monarch" ja "Oronsay") saattueeseen WS17 liittyvää kuljetusalusta, joihin oli kuormattu Liverpoolissa 5. Jalkaväkidivisioonan 17. prikaati. Saattue saapui Clydeen seuraavana aamuna. Alus liittyi 24. maaliskuuta saattueeseen WS17, jossa oli kaikkiaan 32 kuljetusalusta, matkalle Freetowniin risteilijä "HMS Shropshiren", aseistetun kauppalaivan AMC "Alcantaran" ja hävittäjien "HMS Croomen" sekä "HMS Lookoutin" kanssa. Alus upotti 27. maaliskuuta Ushantin edustalla Saksan laivaston sukellusveneen "U-587":n "HMS Leamingtonin" ja "HMS Volunteerin" kanssa (). Upotus oli samalla ensimmäinen uuden radiopeilausjärjestelmän avulla tehty sukellusveneen tuhoaminen.


title: HMS Aldenham

text: Alus kävi 1. huhtikuuta Azoreilla tankkaamassa ja se erkani 6. huhtikuuta saattueesta sen saavuttua Freetowniin. Alus jatkoi 8. huhtikuuta itsenäisesti matkaansa "HMS Groven" kanssa. Alukset kävivät tankkaamassa Saint Helenalla, minkä jälkeen ne poikkesivat Kapkaupungissa ja Durbanissa. Alus matkasi toukokuussa edelleen poiketen Mombasassa ja Adenissa. Alus saapui 13. toukokuuta Aleksandriaan, jossa se liitettiin Välimeren laivaston 5. Hävittäjälaivueeseen.


title: HMS Aldenham

text: "HMS Aldenham" liittyi 11. kesäkuuta Port Saidissa "HMS Coventryyn" suojatakseen neljän rahtialuksen muodostamaa saattuetta MW11C "HMS Airedalen", "HMS Beaufortin", "HMS Croomen", "HMS Dulvertonin", "HMS Eridgen", "HMS Exmoorin" ja "HMS Hurworthin" kanssa (operaatio Rembrandt). Saattue joutui seuraavana päivänä ilmahyökkäykseen, jolloin "SS City of Calcutta" vaurioitui. Saattue liittyi 13. kesäkuuta kahteen muuhun saattueen MW11 osaan. Yhdistynyt saattue joutui seuraavana päivään ilmahyökkäykseen, mikä aiheutti ilmatorjunnan ampumatarvikkeiden pahaa vajausta aluksilla.


title: HMS Aldenham

text: Saattue käskettiin 15. kesäkuuta palaamaan. Yöllä se joutui kuuden E-veneen hyökkäyksen kohteeksi, jolloin "HMS Aldenham" ja "HMS Airedale" pakottivat E-veneet "S58" ja "S59" irtautumaan taistelusta. Päivän valjettua ilmahyökkäykset jatkuivat, jolloin "HMS Airedale" vaurioitui. "HMS Aldenham" määrättiin pelastamaan vaurioituneen aluksen miehistö sekä upottamaan alus. Saattue määrättiin palaamaan alkuperäiselle kurssilleen kohti Maltaa Italian laivaston raskaiden alusten palattua satamiinsa.


title: HMS Aldenham

text: Operaatio Vigorous peruutettiin E-veneiden hyökkäysten jatkuttua. Alus suojasi 16. kesäkuuta palaavaa saattuetta, jonka mukana se saapui seuraavana päivänä Port Saidiin. Alus jatkoi matkaansa laivueen kanssa Aleksandriaan.


title: HMS Aldenham

text: "HMS Aldenham" oli 30. kesäkuuta etsimässä sukellusvenettä Aleksandrian edustalla, kun sukellusvene "U-372" oli torpedoinut sukellusveneiden emälaiva "HMS Medwayn". Alus tulitti 11. heinäkuuta laivueen mukana Mersa Matruhia tuhoten satamassa olleen ammuslaivan. Alus suojasi 20. heinäkuuta risteilijöitä "HMS Didoa" ja "HMS Euryalusta" "HMS Dulvertonin" kanssa risteilijöiden tulittaessa Mersa Matruhia. Alus tulitti 29. heinäkuuta El Dabaa "HMS Eridgen", "HMS Croomen" ja "HMS Hurworthin" kanssa. Operaation aikana osasto joutui E-veneiden hyökkäyksen kohteeksi, jolloin "HMS Eridgeen" osui torpedo. "HMS Aldenham" hinasi liikuntakyvyttömäksi muuttuneen sisaraluksensa Aleksandriaan.


title: HMS Aldenham

text: "HMS Aldenham" palveli elokuun laivueen mukana partioiden merialueella ja tukien Tobrukin varuskunnan taistelua. Lisäksi alus suojasi 15. Risteilijäviirikköä, joka etsi akselivaltojen saattueita Afrikan ja Italian välillä. Alus määrättiin syyskuussa operaatio Agreementia.


title: HMS Aldenham

text: Alus muodosti 12. syyskuuta "HMS Beaufortin", "HMS Exmoorin" ja "HMS Hurworthin" kanssa osaston, johon kuormattiin merijalkaväkeä kuljetettavaksi Tobrukiin yhdessä "HMS Sikhin" ja "HMS Zulun" kanssa. Seuraavana päivänä alusten piti tukea suunniteltua maihinnousua, kun ne joutuivat ilmahyökkäyksen ja rannikkotykistön tulen maaliksi. "HMS Aldenham" erkani 14. syyskuuta osastosta tankatakseen Aleksandriassa, minkä jälkeen alus palasi avustamaan Tobrukin edustalla vaurioitunutta "HMS Zulua" "HMS Belvoirin" ja hinaaja "HMS Brigandin" kanssa. Alukset kuitenkin kutsuttiin takaisin "HMS Zulun" upottua.


title: HMS Aldenham

text: Alus suojasi 16. marraskuuta saattuetta MW13 Maltalle operaatio Stoneagessa. Saattue joutui kaksi päivää myöhemmin voimakkaaseen ilmahyökkäykseen, jolloin risteilijä "HMS Arethusa" vaurioitui pahoin torpedon osuttua. "HMS Aldenham" osallistui Aleksandriaan palattuaan uhrien hautajaisiin merellä.


title: HMS Aldenham

text: "HMS Aldenham" määrättiin suojaamaan 15. Risteilijäviirikköä, kun se suojasi saattuetta MW14 Maltalle operaatiossa Portcullis. Alus saapui 5. joulukuuta saattueen mukana Maltalle. Saattue ei kärsinyt matkalla tappioita, koska Tunisiaan sijoitetut liittoutuneiden lentokoneet kykenivät tarjoamaan tarvittavan ilmasuojan. Alus suojasi paluumatkalla tyhjiä rahtialuksia Aleksandriaan. Se suojasi huoltosaattueen Benghaziin, mistä vapauduttuaan alus siirtyi Maltalle suojatakseen tyhjien rahtialusten muodostaman saattueen Aleksandriaan.


title: HMS Aldenham

text: "HMS Aldenham" määrättiin suojaamaan tammikuussa 1943 saattueita Tripoliin. Alus etsi 2. helmikuuta Tobrukin edustalla edellisenä päivänä upotetun miinalaiva "HMS Welshmanin" eloonjääneitä.


title: HMS Aldenham

text: Alukselle kuormattiin maaliskuussa Aleksandriassa Maltalta sodan alussa evakuoituja siviileitä sekä sotilaita kuljetettavaksi Maltalle. Alus partioi itäisellä Välimerellä, kunnes se määrättiin maalis-huhtikuun vaihteessa kattiloiden puhdistukseen Aleksandriaan. Aluksen palattua kattiloiden puhdistuksesta se kuljetti uudelleen maltalaisia kotiin suojaten samalla saattuetta. Alus erkani saattueesta avustamaan koneviasta kärsineen rahtialuksen Tobrukiin. Alus ajoi matalikolle Sollumin lahdella 160 merimailia Tobrukista itään, mistä se irrotettiin myöhemmin. "HMS Jervis" hinasi vaurioituneen aluksen Aleksandriaan suojanaan miinanraivaajat "HMS Boston" ja "HMS Seaham".


title: HMS Aldenham

text: "HMS Aldenham" siirrettiin telakalle, jolloin todettiin aluksen akseleiden ja potkureiden vaurioituneen. Alukselle siirrettiin korjauskelvottomasta "HMS Eridgestä" tarvittavat osat. Alukseen tutustui koeajojen aikan Armeijan naisvapaaehtoisista (WRNS) koottu osasto.


title: HMS Aldenham

text: Alus otti toukokuussa osaa akselivaltojen joukkojen evakuoinnin estämiseen Bonin niemimaan ja Italian välillä operaatio Retributionissa. Aluksen yläkansi maalattiin punaiseksi, jotta liittoutuneiden lentokoneet tunnistaisivat helpommin omat alukset. Alus tulitti Kelebiaa sekä pysäytti Italian laivaston sairaalalaivan, joka kuljetti joukkoja. Sairaalalaiva saatettiin takaisin Tunisian rannikolle.


title: HMS Aldenham

text: "HMS Aldenham" laski toukokuun lopulla joukkoja maihin Zembralle Tunisian rannikolla, minkä jälkeen se kuljetti saksalaiset ja italialaiset sotavangit Maltalle. Alus palasi kesäkuussa saattueiden suojaksi, kunnes se määrättiin suunnitellun Sisilian maihinnousun itäisen tukiryhmän saattajaryhmä P:hen.


title: HMS Aldenham

text: Alus lähti 5. heinäkuuta Port Saidista saattueen MWF36 mukana. Se erkani seuraavana päivänä saattueesta tankkaamaan, minkä jälkeen se palasi 7. heinäkuuta saattajaryhmään. Alus ohjasi 8. heinäkuuta LCT osaston Maltalta sillanpäähän, mistä vapauduttuaan se esti seuraavana päivänä sukellusveneiden pääsyä sillanpään alueelle. Alus suojasi 10. heinäkuuta monitori "HMS Erebusta" "HMS Beaufortin" kanssa tulitettaessa saksalaisten tykistöasemia sillanpään ympäristössä.


title: HMS Aldenham

text: "HMS Aldenham" avusti 12. heinäkuuta ilmapommituksessa vaurioitunutta "HMS Eskimoa", jonka haavoittuneet alus kuljetti sairaalalaiva "Abballe". Alus suojasi seuraavana päivänä "HMS Erebuksen" tulittamaan Cap Da Crocessa olevia saksalaisten asemia yhdessä "HMS Rockwoodin" kanssa. Alus pelasti brittiläisiä laskuvarjosotilaita kumiveneistä näitä kuljettaneen amerikkalaisen lentokoneen pudottua.


title: HMS Aldenham

text: Alus aloitti 14. heinäkuuta Sisilian rannikolla partioinnin, jonka aikana sen tehtävänä oli tukea maajoukkoja. Se irrotettiin 6. elokuuta saattajaryhmästä, jonka jälkeen alus palasi Aleksandriaan. Seuraavana päivänä matkalla Aleksandriaan alus pelasti saksalaisen lentäjän kumiveneestä.


title: HMS Aldenham

text: "HMS Aldenham" liitettiin syyskuussa Force Z:aan, jonka tehtävänä oli miehittää Taranton satama Italian antauduttua. Matkalla Tarantoon alus kohtasi Maltalle matkanneen Italian laivaston. Alus palasi Aleksandriaan, josta se siirrettiin Egeanmerelle estämään meriliikenne Egeanmeren saarille italialaisten varuskuntien korvaamiseksi saksalaisilla joukoilla. Alus suojasi lokakuussa saattueita, joilla täydennettiin Egeanmeren alueella olleita brittijoukkoja.


title: HMS Aldenham

text: Alus aloitti 1. lokakuuta Aleksandriasta partioinnin Kreikan laivaston hävittäjien "Themistocleksen" ja "Miaouliksen" kanssa Kasonsalmessa. "HMS Aldenham" ei 3. lokakuuta kyennyt estämään lentokoneen ilmoittamien saksalaisten miehittämien alusten matkaa, vaan se joutui palaamaan Aleksandriaan tankkaamaan. Alus matkasi seuraavana päivänä Limassoliin "HMS Rockwoodin" ja samojen kreikkalaisalusten kanssa tukeakseen Kosin taisteluita, josta se vapautui 8. lokakuuta partiotehtäviin. Alus tulitti 14. lokakuuta Alindaa Leroksella "HMS Pennin" ja "HMS Blencathran" kanssa. Se tulitti kaksi päivää myöhemmin Kosin saarta "HMS Pennin" kanssa.


title: HMS Aldenham

text: Alus määrättiin tukemaan liittoutuneiden maihinnousua Etelä-Ranskaan operaatio Dragoonissa. "HMS Aldenham" ja "HMS Hursley" suojasivat 22. lokakuuta risteilijä "HMS Phoebea" tekivät harhautuspurjehduksen täydennettäessä Leroksen varuskuntaa. Alukselle siirrettiin seuraavana päivänä Turkin aluevesillä "HMS Petardilla" olleet maavoimien sotilaat, jotka se laski maihin seuraavana päivänä pimeän laskeuduttua.


title: HMS Aldenham

text: "HMS Aldenham" oli 13. marraskuuta Turkin vesillä, josta se siirtyi seuraavana päivänä Leroksen edustalle tukemaan maavoimien taistelua. Alus tulitti yhdessä "HMS Pennin" ja "HMS Blencathran" kanssa saksalaisten asemia Alinda Gurnan alueella. Alus joutui liitopommin maaliksi etsiessään maihinnousualuksia, minkä jälkeen se palasi Turkin aluevesille lepäämään.


title: HMS Aldenham

text: Alus etsi seuraavana yönä jälleen maihinnousualuksia ja se joutui päivän noustua rannikkotykistön maaliksi. Se vetäytyi Turkin aluevesille suojaan. Alukselle nousi 16. marraskuuta Kosilta pienaluksella saapuneita haavoittuneita. Alus suojasi "HMS Blencathran" hinaamaan "HMS Rockwoodin" paluun Aleksandriaan.


title: HMS Aldenham

text: "HMS Aldenham" ja "HMS Exmoor" vapauttivat 4. joulukuuta "HMS Jerviksen" ja "HMS Pennin" suojaamasta vaurioitunutta Kreikan laivaston hävittäjää "Adriasta", jota "HMS Brigand" hinasi Aleksandriaan. Osasto saapui 6. joulukuuta Aleksandriaan, jossa alus siirrettiin huoltoon.


title: HMS Aldenham

text: "HMS Aldenham" siirrettiin tammikuussa 1944 22. Hävittäjälaivueeseen, minkä seurauksena alus matkasi Algeriin. Alus aloitti uuden laivueensa mukana keskisen Välimeren saattueiden suojaamisen, kunnes se siirrettiin huhtikuussa huollettavaksi Haifaan. Alus palasi korjausten päätyttyä laivueeseensa Algeriin suojaten Aleksandriasta lähtenyttä saattuetta.


title: HMS Aldenham

text: Alus suojasi toukokuusta alkaen saattueita sekä tuki liittoutuneiden operaatioita Adrianmerellä. Se muun muassa hyökkäsi E-vene tukikohtiin, joihin sijoitetut veneet häiritsivät alueen laivaliikennettä. Alus määrättiin heinäkuussa Etelä-Ranskan maihinnousuun Yhdysvaltain laivaston alaisuuteen operaatio Dragooniin. Sen tehtävänä oli suojata saattueita Napoliin, Syrakusaan sekä muihin Etelä-Italian satamiin valmistauduttaessa maihinnousuun.


title: HMS Aldenham

text: Alus siirtyi elokuussa Napoliin, josta se suojasi 13. elokuuta "HMS Blackmoren", "HMS Beaufortin", "HMS Eggesfordin", "HMS Belvoirin", "HMS Whaddonin" ja " HMS Lauderdalen" sekä Kreikan laivaston hävittäjän "Pindoksen" kanssa saattueen SM2 sillanpäähän, jonne osasto saapui 15. elokuuta. "HMS Aldenham" palasi 17. elokuuta Välimeren laivaston alaisuuteen operaatio Dragoonin ensimmäisen vaiheen päätyttyä. Alus siirtyi Napolin kautta Adrianmerelle, jossa se liittyi laivueeseensa.


title: HMS Aldenham

text: "HMS Aldenham" suojasi alueen saattueita sekä tuki partisaanien taisteluita saksalaisia vastaan, kunnes se syyskuun lopulla siirrettiin Maltalle huollettavaksi. Alus siirrettiin 1. lokakuuta telakalle, josta palattuaan sille nousi Maltan laivastoaseman komentaja Tunisin vierailua varten. Alus palasi lokakuun lopulla Maltalle.


title: HMS Aldenham

text: Alus palasi marraskuussa Adrianmerelle laivueeseensa, jonka mukana se tuki taisteluita. Alus joutui räjähteillä varustetun moottoriveneiskun kohteeksi lähellä Lusspicoloa, mutta isku epäonnistui. Ollessaan levossa Anconassa se sai käskyn pysäyttää Saksan laivaston sairaala-alus "Bonnin" ja saattaa vallatun aluksen Anconaan tarkastettavaksi.


title: HMS Aldenham

text: "HMS Aldenham" ja "HMS Atherstone" tulittivat 9. joulukuuta Rabin saarta partisaaneja tukiessaan. Alukselle nousi 13. joulukuuta Virin lahdella partisaaniupseeri. Alukset tulittivat rannikkotykistönasemia Karlobagissa. Seuraavana päivänä partisaanit laskettiin maihin Pagissa (operaatio Exterminate). Alus laukaisi 14. joulukuuta paluumatkalla miinan Velebit Planinan edustalla. Se upposi nopeasti, jolloin ainoastaan 67 miehistön 189 jäsenestä pelastui.


title: HMS Aldenham

text: "HMS Atherstone" pelasti 65 ja maihinnousualus 12 sekä ML-1162 kumpikin yhden. Alus oli toisen maailmansodan viimeinen Kuninkaallisen laivaston menettämä hävittäjä ja ainoastaan Vapaan Ranskan laivaston "La Combattante" upposi aluksen jälkeen Euroopan vesillä.


title: Cordobantaistelukoira

text: Cordobantaistelukoira ("Perro de Pelea Cordobés") on sukupuuttoon kuollut argentiinalainen koirarotu. Sitä käytettiin dogo argentinon kantarotuna.


title: Cordobantaistelukoira

text: Cordobantaistelukoira oli niin aggressiivinen muita koiria kohtaan että jopa uros ja narttu olisivat ennemmin taistelleet keskenään kuin paritelleet. Metsästyksen oli tapahduttava pienessä molempien sukupuolten edustajista koostuneessa ajueessa, sillä muuten tiedossa olisi ollut tappelu ajueen yksilöiden välillä.


title: Cordobantaistelukoira

text: Rotu kehittyi Córdoban maakunnassa mastiffin, bullterrierin, bokserin ja vanhantyyppisen englanninbulldoggin risteytyksestä. Sen esivanhemmista huomattavin oli bullterrieri, jota siihen aikaan yhä käytettiin Englannissa koiratappeluihin. Se antoi cordobantaistelukoiralle värityksensä ja taistelutaipumuksensa. Moni rodun edustaja kuoli koiratappeluareenalla, mikä osaltaan vaikutti lajin kuolemiseen sukupuuttoon.


title: Sheb Wooley

text: Shelby ”Sheb” F. Wooley (10. huhtikuuta 1921 Erick, Oklahoma – 16. syyskuuta 2003 Nashville, Tennessee) oli yhdysvaltalainen laulaja ja näyttelijä.


title: Sheb Wooley

text: Wooleyn levytyksiin kuuluu hänen itsensä kirjoittama ”Purple People Eater” (1958), joka myi yli kolme miljoonaa kappaletta ja oli kuusi viikkoa myyntilistojen kärjessä Yhdysvalloissa. Pohjoismaissa kappale julkaistiin sopimussyistä Wooleyn sijaan brittiläisen Barry Cryerin esittämänä, jonka versioimana se pääsi Suomen myyntilistojen ykkössijalle.


title: Sheb Wooley

text: Wooley näytteli erityisesti lännenelokuvissa, kuten "Sheriffi" (1952) ja "Rio Bravo" (1959). Televisiosarjassa "Lännen tie" hän näytteli vuodesta 1958 alkaen kuuden tuotantokauden ajan. Wooley myös teki äänitehosteita ja häntä pidetään todennäköisimpänä Wilhelm-huudon esittäjänä.


title: Karmøy (saari)

text: Karmøy on 177 neliökilometriä laaja saari, joka sijaitsee Norjan rannikolla Haugesundin lounaispuolella. Se on suurin maa-alue, joka kuuluu Karmøyn kuntaan. Saaren korkein kohta on Sålefjellet (132 m). Tärkeimpiä elinkeinoja ovat metalliteollisuus ja kalastus.


title: Pakistaninbullterrieri

text: Pakistaninbullterrieri ("Bull Terr") on pakistanilainen koirarotu. "United National Kennel Club" on hyväksynyt sen ja listannut sen vaihtoehtoisen pakistanilaisen nimen "gull terr" alle.


title: Pakistaninbullterrieri

text: Rodusta on kolme eri päätyyppiä, jotka eroavat toisistaan kooltaan ja käyttötarkoitukseltaan. Se on korkeampi ja hieman leveärintaisempi kuin naapurimaan intianbullterrieri. Se on voimakas, lihaksikas, atleettinen, hyväluustoinen ja ketterä. Korvat voivat olla pystyt, puolipystyt tai riippuvat. Karvapeite on lyhyt ja sileä. Se on lähes aina puhtaanvalkoinen ja muunväriset yksilöt ovat erittäin harvinaisia. Koko vaihtelee tyyppimuunnoksen mukaan, mutta keskimääräinen säkäkorkeus on 45,7-66 cm ja paino 40-45 kg.


title: Pakistaninbullterrieri

text: Pakistaninbullterrieri on sinnikäs ja omistajalleen erittäin uskollinen. Vaikka se on helpompi kouluttaa kuin jotkin bully kuttat ja pakistaninbulldoggit, on se silti erittäin aggressiivinen ja hyökkäävä. Tämän vuoksi se sopii parhaiten kokeneelle omistajalle. Se on työkoira, jolla on vahva vartiovietti.


title: Pakistaninbullterrieri

text: Rotua käytetään karhun metsästykseen ja koiratappeluihin. Sitä pidetään nykyisin myös vartio- ja seurakoirana. Arvostetuimmat yksilöt tulevat Kohatin alueelta Luoteisrajaprovinssista.


title: Pakistaninbullterrieri

text: Pakistaninbullterrieriä pidetään toisinaan intianbullterrierin pakistanilaisena muunnoksena, mutta sen ulkonäkö ja luonne ovat selvästi erilaiset: molempien korvien asento vaihtelee, mutta niiden fyysinen rakenne poikkeavat toisistaan. Sitä ei tule sekoittaa myöskään pakistaninbulldoggin kanssa, sillä jälkimmäinen on oma rotunsa (tulos bully kuttan ja pakistaninbullterrierin risteytyksestä).


title: Pakistaninbullterrieri

text: Rotu on tavallisesti terve, mutta kapi ja kokovalkoisesta väristä johtuva kuurous ovat yleisiä.


title: Sotra

text:
Sotra (myös Store Sotra) on 179 neliökilometriä laaja metsäinen saari, joka sijaitsee Norjan rannikolla Bergenin edustalla.
Sen pohjoispuoli kuuluu Fjellin ja eteläpuoli Sundin kunnalle. Asukkaita oli vuonna 2001 noin 15 000.
Saaren korkein kohta on Liatårnet (341 m), ja sieltä on siltayhteys mantereelle Bildøyn ja Litle Sotran kautta.


title: Laulu on iloni ja työni

text: Laulu on iloni ja työni on Finnlevyn julkaisema kokoelma-albumi, joka sisältää kappaleita Vesa-Matti Loirin varhaistuotannosta. Albumin kappaleet ovat peräisin Finnlevyn lisäksi seuraavilta yhtiöiltä: Love Records, Otava, Scandia-musiikki, Tammi ja WSOY.


title: Laulu on iloni ja työni

text:
Erkki Pällin kirjoittamassa kansitekstissä kerrotaan: "Tämän levyn tarkoituksena on antaa kuuntelijalle kuva Vesa-Matti Loirin moni-ilmeisestä laulajanurasta. Mukaan on koottu hänen sekä kevyempää että vakavampaa ohjelmistoaan vuodesta 1967 nykypäivään. Vanhin esityksistä on Kosolan tulolaulu Lapualaisoopperasta, nuorin Eenokin Jussa on ruma, joka nauhoitettiin helmikuussa -73. Väliin mahtuvat käytännöllisesti katsoen kaikki ne äänitteet, joiden avulla Vesa-Matti Loirista on tullut myös suosittu levylaulaja."
LP:n nimikappale "Laulu on iloni ja työni" oli äänitetty Vesku Suomesta -levylle, mutta jätettiin kuitenkin julkaisematta. Tämä kokoelma-albumi ilmestyi vuonna 1973.


title: Laulu on iloni ja työni

text:
Kevyempi puoli:
Vakavampi puoli:


title: ICCROM

text: International Centre for the Study of the Preservation and Restoration of Cultural Property (ICCROM) on Unescon vuonna 1956 perustama hallitusten välinen koulutus- ja tutkimuslaitos, jonka tavoite on edistää kulttuuriperinnön suojelua, restaurointia ja konservointia. ICCROMin toimipaikka sijaitsee Roomassa.


title: ICCROM

text: ICCROMin päätehtävä on huolehtia kulttuuriperinnön suojelun mahdollisuuksista. Sen toiminata-alueena ovat esineellinen kulttuuriperintö, aineeton kulttuuriperintö ja kulttuuriympäristöt. ICCROM tarjoaa jäsenvaltioidensa kansalaisille kulttuuriperintöön liittyvää koulutusta, seminaareja ja laitoksen kirjaston palveluita. Laitokseen kuuluvat verkostot ja tutkimushankkeet ovat merkittäviä sen päämäärien täyttämiseen.


title: ICCROM

text: ICCROMiin kuuluu 135 jäsenvaltiota.


title: Fytaasi

text: Fytaasi on entsyymi, joka katalysoi orgaanisten molekyylien sisältämien fosforihappoesteriryhmien hydrolyysiä. Alun perin fytaasilla tarkoitettiin vain entsyymiä, joka hajottaa fytiinihapon fosfaatti-ioniksi ja inositolin pentafosfaattijohdannaiseksi, mutta sittemmin fytaaseiksi on alettu kutsua entsyymejä, jotka hydrolysoivat myös muita yhdisteitä.


title: Fytaasi

text: Ensimmäinen fytaasi löytyi 1907 kasvista (riisin leseistä) ja 1908 eläimestä (vasikan verestä ja maksasta). 1962 alkoi ensimmäinen fytaasien kaupallistamiseen tähtäävä projekti. Yhdysvaltalainen "International Minerals & Chemicals" (IMC) yritys tutki tässä projektissa yli 2000 erilaista mikrobia ja pyrki löytämään niistä eläinten rehukäyttöön sopivimman fytaasien tuottajan. IMC myi tuolloin kaivoksista louhittua epäorgaanista fosforia rehuteollisuudelle, mutta osasyynä sille miksi IMC aloitti kyseisen projektin, oli huoli näistä uusiutumattomista lähteistä louhitun fosforin loppumisesta joskus tulevaisuudessa. "Aspergillus" ("ficuum") "niger" NRRL 3135 homekanta (ATCC koodi 66876) tunnistettiin lupaavaksi tuottajaksi, sillä se pystyi valmistamaan suuria määriä solunulkoisia fytaaseita. Eliö ei kuitenkaan sopinut kaupalliseen käyttöön ja projekti päättyi 1968 epäonnistumiseen.